Kumpulan Islam bukan PAS dan UMNO sahaja tanpa Bersatu

Kepada sesiapa yang berada dalam dilema kefahamannya terhadap PAS yang beraqidah Islam yang bersifat universal, pada masa yang sama turut memperjuangkan kebangsaan Melayu dan bumiputera.

Sikap yang menimbulkan persoalan sehingga menimbulkan keraguan terhadap PAS yang membawa agenda perpaduan umat, dikatakan pula PAS memasuki semua kolam, kecuali kolam yang banyak buaya atau binatang berbisa.

Akidah Islam yang berbeza dengan ideologi, perlu dirujuk kepada huraian al-Quran dan Sunnah Nabawiyyah yang mentafsirkannya. Kedua-dua sumber tersebut merupakan rujukan tertinggi dalam Undang-undang Tubuh atau Perlembagaan PAS.

Al-Quran menegaskan wujudnya bangsa dan perasaan kasihkan bangsa masing-masing itu merupakan fitrah kejadian manusia makhluk ciptaan Allah SWT. Perkara ini dinyatakan melalui firman-Nya:

﴿يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ١٣﴾

“Wahai manusia! Sesungguhnya, Kami menciptakan kamu daripada seorang lelaki (Adam AS) dan seorang perempuan (Hawwa’ AS), kemudiannya menjadikan kamu berbangsa-bangsa dan bersuku-suku supaya kamu saling kenal-mengenal. Sesungguhnya, orang yang paling mulia antara kamu di sisi Allah ialah orang yang paling bertaqwa. Sesungguhnya, Allah Maha Mengetahui, lagi Maha Mengenal.” (Surah al-Hujurat: 13)

Firman Allah SWT:

﴿وَمِنۡ ءَايَٰتِهِۦ خَلۡقُ ٱلسَّمَٰوَٰتِ وَٱلۡأَرۡضِ وَٱخۡتِلَٰفُ أَلۡسِنَتِكُمۡ وَأَلۡوَٰنِكُمۡۚ إِنَّ فِي ذَٰلِكَ لَأٓيَٰتٖ لِّلۡعَٰلِمِينَ٢٢﴾

“Dan antara tanda-tanda kekuasaan-Nya ialah menciptakan langit dan bumi serta berlainan bahasa dan warna kulit kamu. Sesungguhnya, pada hal yang demikian itu benar-benar terdapat tanda-tanda bagi orang-orang yang mengetahui.” (Surah al-Rum: 22)

Setiap rasul terdahulu dilantik bagi menyelamatkan kaum masing-masing dengan Islam. Mereka berjuang untuk membetulkan aqidah agar beribadat kepada Allah yang Maha Esa, yang menjadi asas kepada seluruh kehidupan manusia berpandukan kepada syariat Allah SWT.

Berlaku kezaliman dan kejahatan dalam segala aspek kehidupan seperti diri, keluarga dan masyarakat, termasuk dari sudut politik, ekonomi dan lain-lain. Segalanya bermula dengan perbuatan syirik terhadap Allah SWT, sehingga mendorong diri mereka kepada pengaruh nafsu kejahatan yang lahir daripada kelemahan manusia yang tidak berpandukan hidayah (petunjuk Allah) itu. Hal ini dinyatakan oleh firman Allah SWT:

﴿وَلَقَدۡ بَعَثۡنَا فِي كُلِّ أُمَّةٖ رَّسُولًا أَنِ ٱعۡبُدُواْ ٱللَّهَ وَٱجۡتَنِبُواْ ٱلطَّٰغُوتَۖ فَمِنۡهُم مَّنۡ هَدَى ٱللَّهُ وَمِنۡهُم مَّنۡ حَقَّتۡ عَلَيۡهِ ٱلضَّلَٰلَةُۚ فَسِيرُواْ فِي ٱلۡأَرۡضِ فَٱنظُرُواْ كَيۡفَ كَانَ عَٰقِبَةُ ٱلۡمُكَذِّبِينَ٣٦﴾

“Dan sesungguhnya Kami telah mengutus rasul pada tiap-tiap umat (untuk menyerukan): ‘Sembahlah Allah (sahaja), dan jauhilah taghut itu (pelampau daripada sempadan Allah)’, maka antara umat itu ada orang-orang yang diberikan petunjuk oleh Allah dan ada pula antaranya orang-orang yang telah pasti kesesatan baginya. Maka, berjalanlah kamu di muka bumi dan perhatikanlah bagaimana kesudahan orang-orang yang mendustakan (para rasul).” (Surah al-Nahl: 36)

Firman Allah SWT:

﴿وَمَآ أَرۡسَلۡنَا مِن رَّسُولٍ إِلَّا بِلِسَانِ قَوۡمِهِۦ لِيُبَيِّنَ لَهُمۡۖ فَيُضِلُّ ٱللَّهُ مَن يَشَآءُ وَيَهۡدِي مَن يَشَآءُۚ وَهُوَ ٱلۡعَزِيزُ ٱلۡحَكِيمُ٤﴾

“Dan Kami tidak mengutus seseorang Rasul, melainkan dengan bahasa kaumnya supaya dapat menjelaskannya (hukum-hukum Allah) kepada mereka. Maka, Allah menyesatkan sesiapa yang dikehendaki-Nya, juga memberikan petunjuk kepada sesiapa yang dikehendaki-Nya; dan Dialah Tuhan yang Maha Kuasa, lagi Maha Bijaksana.” (Surah Ibrahim: 4)

Kasih kepada kaum dan bangsa menjadi fitrah kejadian manusia. Setiap orang rasul menunjukkan kasih sayang kepada kaum dan bangsanya dengan menyelamatkan mereka bersama Islam dan menegakkan aqidah tauhid (mengesakan Allah). Perkara ini dijelaskan oleh Allah SWT melalui firman-Nya:

﴿لَقَدۡ أَرۡسَلۡنَا نُوحًا إِلَىٰ قَوۡمِهِۦ فَقَالَ يَٰقَوۡمِ ٱعۡبُدُواْ ٱللَّهَ مَا لَكُم مِّنۡ إِلَٰهٍ غَيۡرُهُۥٓ إِنِّيٓ أَخَافُ عَلَيۡكُمۡ عَذَابَ يَوۡمٍ عَظِيمٖ٥٩﴾

“Sesungguhnya, Kami telah mengutus Nuh kepada kaumnya lalu dia berkata: ‘Wahai kaum kesayanganku! Sembahlah Allah sahaja, sekali-kali tiada Tuhan bagimu selain-Nya. Sesungguhnya, (jika kamu tidak menyembah Allah), aku takut kamu akan ditimpa azab hari yang besar (kiamat).’” (Surah al-A‘raf: 59)

Dan juga firman Allah SWT:

﴿۞وَإِلَىٰ عَادٍ أَخَاهُمۡ هُودٗاۚ قَالَ يَٰقَوۡمِ ٱعۡبُدُواْ ٱللَّهَ مَا لَكُم مِّنۡ إِلَٰهٍ غَيۡرُهُۥٓۚ أَفَلَا تَتَّقُونَ٦٥﴾

“Dan (Kami telah mengutus) kepada kaum ‘Aad saudara mereka, Hud. Dia berkata: ‘Wahai kaum kesayanganku! Sembahlah Allah, sekali-kali tiada Tuhan bagimu selain-Nya. Maka, mengapa kamu tidak bertaqwa kepada-Nya?’” (Surah al-A‘raf: 65)

Seterusnya setiap rasul memulakan dakwah terhadap kaumnya dengan perkataan: “Wahai kaumku!”

Pada masa yang sama, dukungan keluarga terhadap setiap rasul juga hendaklah diambil kira. Allah SWT menunjukkan contoh bagaimana Nabi Lut AS yang merintih kepada-Nya kerana tiada ahli keluarga yang bersamanya bagi menghadapi musuh:

﴿قَالَ لَوۡ أَنَّ لِي بِكُمۡ قُوَّةً أَوۡ ءَاوِيٓ إِلَىٰ رُكۡنٖ شَدِيدٖ٨٠﴾

“Lut berkata: ‘Seandainya aku ada mempunyai kekuatan (untuk menolakmu) atau jika aku dapat berlindung kepada keluarga yang kuat (tentu aku lakukan).’” (Surah Hud: 80)

Sabda Rasulullah SAW:

رَحْمَةُ اللَّهِ عَلَى لُوطٍ، لَقَدْ كَانَ يَأْوِي إِلَى رُكْنٍ شَدِيدٍ. -يَعْنِي: اللَّهَ عَزَّ وَجَلَّ- فَمَا بَعَثَ اللَّهُ بَعْدَهُ مِنْ نَبِيٍّ إِلَّا فِي ثَرْوَةٍ مِنْ قَوْمِهِ.

“Semoga rahmat Allah kepada Nabi Lut. Sebenarnya dia telah mendapat perlindungan yang kuat daripada Allah, namun Allah tidak mengutuskan seorang nabi pun (selainnya), melainkan bersamanya kaum keluarga bersama mempertahankannya.” (Riwayat al-Bazzar 7934)

Dalam pada itu, Allah SWT menyebutkan betapa Nabi Syu‘aib AS mendapat perlindungan daripada keluarganya, sebagaimana yang disebutkan oleh firman-Nya:

﴿قَالُواْ يَٰشُعَيۡبُ مَا نَفۡقَهُ كَثِيرٗا مِّمَّا تَقُولُ وَإِنَّا لَنَرَىٰكَ فِينَا ضَعِيفٗاۖ وَلَوۡلَا رَهۡطُكَ لَرَجَمۡنَٰكَۖ وَمَآ أَنتَ عَلَيۡنَا بِعَزِيزٖ٩١ قَالَ يَٰقَوۡمِ أَرَهۡطِيٓ أَعَزُّ عَلَيۡكُم مِّنَ ٱللَّهِ وَٱتَّخَذۡتُمُوهُ وَرَآءَكُمۡ ظِهۡرِيًّاۖ إِنَّ رَبِّي بِمَا تَعۡمَلُونَ مُحِيطٞ٩٢﴾

“Mereka berkata: ‘Wahai Syu‘aib! Kami tidak banyak mengerti tentang apa yang kamu katakan itu; dan sesungguhnya kami benar-benar melihat kamu seorang yang lemah antara kami; kalau tidaklah kerana keluargamu tentulah kami telah merejammu, sedang kamu pun bukanlah seorang yang berwibawa di sisi kami.’ (91); Syu‘aib menjawab: ‘Wahai kaumku! Apakah keluargaku lebih terhormat menurut pandanganmu daripada Allah, sedang Allah itu kamu jadikan sesuatu yang terbuang di belakangmu? Sesungguhnya, (pengetahuan) Tuhanku meliputi apa yang kamu kerjakan.’ (92)” (Surah Hud: 91-92)

Nabi Muhammad SAW diutuskan kepada seluruh manusia pada akhir zaman ketika seluruh dunia berhubungan dengan mudah. Perjalanan Baginda SAW dimulakan dengan memperoleh kekuatan daripada dukungan kaumnya Quraisy dan kelompok keluarganya yang mempertahankannya. Maka, Allah SWT berfirman:

﴿وَأَنذِرۡ عَشِيرَتَكَ ٱلۡأَقۡرَبِينَ٢١٤﴾

“Dan berilah peringatan kepada kerabat-kerabatmu yang terdekat.” (Surah al-Syu‘ara’: 214)

Apabila Islam menjadi aqidah perjuangan yang menentukan dasar dan hala tuju kehidupan manusia yang sempurna dan berwawasan yang kekal sehingga akhirat, maka kecintaan kepada bangsa sekali-kali tidak boleh mendahului dan mengatasi kepentingan Islam. Hal ini demikian kerana, Islam ialah penyelamat bangsa dan segala yang lain. Adapun perkara selain daripada Islam hanyalah alat dalam kehidupan dunia sahaja.

Maka, diharamkan suatu kumpulan itu bersikap ‘asabiyyah bangsa atau fanatik kaum, sehingga sikap itu melebihi kecintaan kepada Islam. Sabda Rasulullah SAW:

لَيْسَ مِنَّا مَنْ دَعَا إِلَى عَصَبِيَّةٍ، وَلَيْسَ مِنَّا مَنْ قَاتَلَ عَلَى عَصَبِيَّةٍ، وَلَيْسَ مِنَّا مَنْ مَاتَ عَلَى عَصَبِيَّةٍ.

“Bukan daripada kalangan kita; orang yang menyeru kepada ‘asabiyyah, bukan daripada kalangan kita; orang berperang kerana ‘asabiyyah, dan bukan daripada kalangan kita; orang yang mati kerana ‘asabiyyah.” (Riwayat Abu Dawud 5121)

‘Asabiyyah itu ialah membela kaum atau bangsa yang zalim. Sikap zalim terbesar ialah syirik terhadap Allah SWT yang menghasilkan kezaliman dalam semua lapangan kehidupan yang lain.

Kecintaan kepada bangsa tidak boleh sekali-kali menghalang perjuangan Islam apabila berlaku pertembungan. Termasuklah berkait hubungan kekeluargaan yang menjadi terasnya. Hal ini ditegaskan oleh firman Allah SWT:

﴿قُلۡ إِن كَانَ ءَابَآؤُكُمۡ وَأَبۡنَآؤُكُمۡ وَإِخۡوَٰنُكُمۡ وَأَزۡوَٰجُكُمۡ وَعَشِيرَتُكُمۡ وَأَمۡوَٰلٌ ٱقۡتَرَفۡتُمُوهَا وَتِجَٰرَةٞ تَخۡشَوۡنَ كَسَادَهَا وَمَسَٰكِنُ تَرۡضَوۡنَهَآ أَحَبَّ إِلَيۡكُم مِّنَ ٱللَّهِ وَرَسُولِهِۦ وَجِهَادٖ فِي سَبِيلِهِۦ فَتَرَبَّصُواْ حَتَّىٰ يَأۡتِيَ ٱللَّهُ بِأَمۡرِهِۦۗ وَٱللَّهُ لَا يَهۡدِي ٱلۡقَوۡمَ ٱلۡفَٰسِقِينَ٢٤﴾

“Katakanlah: ‘Jika bapa-bapa, anak-anak, saudara-saudara, isteri-isteri, kaum keluargamu, harta kekayaan yang kamu usahakan, perniagaan yang kamu khuatir akan kerugiannya, dan tempat tinggal yang kamu sukai, adalah lebih kamu cintai daripada Allah dan Rasul-Nya dan daripada berjihad di jalan-Nya, maka tunggulah sampai Allah mendatangkan keputusan-Nya.’ Dan Allah tidak memberikan petunjuk kepada orang-orang yang fasiq.” (Surah al-Tawbah: 24)

Rasulullah SAW menentang kaum Musyrikin Makkah yang terdiri daripada kaum atau bangsa dan keluarganya sendiri, apabila mereka menghalang dakwah Islam dan usaha menegakkan negaranya. Seterusnya, Baginda SAW akhirnya membebaskan Makkah daripada penguasaan kumpulan jahiliah Arab daripada kalangan keluarga dan bangsanya juga.

Begitulah pendekatan perpaduan umat Arab yang menganut Islam daripada kalangan Muhajirin yang berbilang-bilang keluarga bersama Aus dan Khazraj penduduk asal Madinah. Begitu juga suku kaum Arab lain yang memeluk Islam menjadi tonggak kepimpinan negara yang beraqidah Islam, seterusnya menerima penyertaan bukan Islam yang tidak ekstrem daripada kalangan kaum Yahudi Madinah, Kristian Najran dan Musyrikin Arab di seluruh Semenanjung Arab.

PAS wajib mengambil teladan daripada Sunnah Nabawiyyah dalam sirahnya dengan menjadikan agenda perpaduan umat Islam dan mesejnya kepada seluruh umat manusia bermasyarakat majmuk.

Langkah ini bermula dengan perpaduan umat Islam yang memimpin dengan mengumpulkan semua kumpulan Islam daripada berbagai-bagai jemaah atau parti. Kemudiannya, disertai oleh kumpulan bukan Islam yang tidak ekstrem dalam konteks masyarakat majmuk.

Adapun kumpulan Islam itu tidak hanya PAS dan Umno sahaja tanpa Bersatu dan lain-lain. Begitulah juga tidak hanya PAS dan Bersatu sahaja tanpa Umno dan lain-lain.

Kalau hanya PAS dan Umno sahaja atau PAS dan Bersatu sahaja, maka tidak memenuhi ciri-ciri perpaduan umat, dan hanya bertujuan politik yang terbatas dan tidak sempurna. Jika tanpa golongan bukan Islam yang tidak ekstrem pula, maka tidak terlaksana mesej Islam yang adil kepada seluruh manusia.

Adapun kumpulan Islam yang memimpin tidak boleh terikat kepada satu-satu bangsa sahaja. Hal ini disebabkan oleh Allah SWT telah memberikan amaran kepada bangsa Arab, setelah mereka meninggalkan Islam dengan firman-Nya:

﴿إِلَّا تَنفِرُواْ يُعَذِّبۡكُمۡ عَذَابًا أَلِيمٗا وَيَسۡتَبۡدِلۡ قَوۡمًا غَيۡرَكُمۡ وَلَا تَضُرُّوهُ شَيۡ‍ٔٗاۗ وَٱللَّهُ عَلَىٰ كُلِّ شَيۡءٖ قَدِيرٌ٣٩﴾

“Jika kamu tidak berangkat untuk berjuang (menegakkan Islam), nescaya Allah akan menyeksa kamu dengan seksaan yang pedih dan menggantikan (kamu) dengan kaum yang lain, dan kamu tidak akan dapat memberi kemudaratan kepada-Nya sedikit pun. Dan Allah Maha Kuasa atas segala sesuatu.” (Surah al-Tawbah: 39)

Maka, Allah SWT menggantikan kepimpinan Islam kepada bangsa bukan Arab yang menganut Islam dan berjuang untuk menegakkannya.
Ibn Khaldun RH menegaskan suatu bentuk maqasid al-syari‘ah daripada hadis Rasulullah SAW yang berikut, sabda Baginda:

الْأَئِمَّةُ مِنْ قُرَيْشٍ.

“Para pemimpin itu daripada kalangan Quraisy.” (Riwayat Ahmad 12307)

Pada masa awal Islam merekalah bangsa yang mendominasi umat Islam. Apabila mereka lemah dan kecil jumlahnya, maka kepimpinan Islam diambil alih oleh kaum lain seperti Kurdi dan Turki.

Maka, dalam politik Malaysia masa kini penganut Islam majoritinya berbangsa Melayu dan bumiputera, maka merekalah yang berhak memimpin negara beraqidah Islamiah. Selain itu, mereka juga berkewajipan bersatu dengan tali Allah yang pernah menyatukan bangsa Arab, sebagaimana yang dinyatakan oleh firman-Nya:

﴿وَٱعۡتَصِمُواْ بِحَبۡلِ ٱللَّهِ جَمِيعٗا وَلَا تَفَرَّقُواْۚ وَٱذۡكُرُواْ نِعۡمَتَ ٱللَّهِ عَلَيۡكُمۡ إِذۡ كُنتُمۡ أَعۡدَآءٗ فَأَلَّفَ بَيۡنَ قُلُوبِكُمۡ فَأَصۡبَحۡتُم بِنِعۡمَتِهِۦٓ إِخۡوَٰنٗا وَكُنتُمۡ عَلَىٰ شَفَا حُفۡرَةٖ مِّنَ ٱلنَّارِ فَأَنقَذَكُم مِّنۡهَاۗ كَذَٰلِكَ يُبَيِّنُ ٱللَّهُ لَكُمۡ ءَايَٰتِهِۦ لَعَلَّكُمۡ تَهۡتَدُونَ١٠٣ وَلۡتَكُن مِّنكُمۡ أُمَّةٞ يَدۡعُونَ إِلَى ٱلۡخَيۡرِ وَيَأۡمُرُونَ بِٱلۡمَعۡرُوفِ وَيَنۡهَوۡنَ عَنِ ٱلۡمُنكَرِۚ وَأُوْلَٰٓئِكَ هُمُ ٱلۡمُفۡلِحُونَ١٠٤﴾

“Dan berpeganglah kamu semuanya kepada tali (agama) Allah, dan janganlah kamu bercerai berai, dan ingatlah akan ni‘mat Allah kepadamu ketika kamu dahulu (masa jahiliah) saling bermusuh-musuhan, maka Allah mempersatukan hatimu, lalu kerana ni‘mat Allah, kamu menjadi orang-orang yang bersaudara; dan kamu telah berada di tepi jurang neraka, lalu Allah menyelamatkan kamu daripadanya. Demikianlah, Allah menerangkan ayat-ayat-Nya kepadamu, agar kamu mendapat petunjuk. (103); Dan hendaklah ada antara kamu segolongan umat yang menyeru kepada kebajikan (Islam), menyuruh kepada yang ma‘ruf dan mencegah daripada yang mungkar; mereka itulah orang-orang yang beruntung. (104)” (Surah Ali ‘Imran: 103-104)

Tali Allah yang menyatukan umat Islam ialah al-Quran, kerana berpandukan kepada sabda Rasulullah SAW:

هُوَ حَبْلُ اللهِ الْمتِينُ، وَصِرَاطُهُ الْمُسْتَقِيمُ.

“Al-Quran itu ialah tali Allah yang teguh dan jalan yang betul.” (Riwayat al-Tirmizi 2906, al-Darimi 3374 dan lain-lain)

Oleh itu, sebarang perselisihan atau pertelingkahan hendaklah diselesaikan dengan berpandukan kepada al-Quran dan mengikut contoh yang telah dilaksanakan oleh Rasulullah SAW. Perkara itu kemudiannya dihuraikan oleh para pemimpin yang disebut dengan Ulul Amri, sebagaimana firman Allah SWT:

﴿۞إِنَّ ٱللَّهَ يَأۡمُرُكُمۡ أَن تُؤَدُّواْ ٱلۡأَمَٰنَٰتِ إِلَىٰٓ أَهۡلِهَا وَإِذَا حَكَمۡتُم بَيۡنَ ٱلنَّاسِ أَن تَحۡكُمُواْ بِٱلۡعَدۡلِۚ إِنَّ ٱللَّهَ نِعِمَّا يَعِظُكُم بِهِۦٓۗ إِنَّ ٱللَّهَ كَانَ سَمِيعَۢا بَصِيرٗا٥٨ يَٰٓأَيُّهَا ٱلَّذِينَ ءَامَنُوٓاْ أَطِيعُواْ ٱللَّهَ وَأَطِيعُواْ ٱلرَّسُولَ وَأُوْلِي ٱلۡأَمۡرِ مِنكُمۡۖ فَإِن تَنَٰزَعۡتُمۡ فِي شَيۡءٖ فَرُدُّوهُ إِلَى ٱللَّهِ وَٱلرَّسُولِ إِن كُنتُمۡ تُؤۡمِنُونَ بِٱللَّهِ وَٱلۡيَوۡمِ ٱلۡأٓخِرِۚ ذَٰلِكَ خَيۡرٞ وَأَحۡسَنُ تَأۡوِيلًا٥٩﴾

“Sesungguhnya, Allah menyuruhmu melaksanakan segala amanah kepada yang berhak menerimanya, dan (menyuruh kamu) apabila menetapkan hukum antara manusia supaya kamu menetapkan dengan adil. Sesungguhnya, Allah memberikan pengajaran yang sebaik-baiknya kepadamu. Sesungguhnya, Allah itu Maha Mendengar, lagi Maha Melihat. (58); Wahai orang-orang yang beriman! Taatilah Allah dan taatilah Rasul(-Nya), dan ulul amri antara kamu. Kemudian, jika kamu berlainan pendapat tentang sesuatu perkara, maka kembalikanlah ia kepada Allah (al-Quran) dan Rasul (Sunnah), jika kamu benar-benar beriman kepada Allah dan Hari Kemudian. Hal yang demikian itu lebih utama (bagimu) dan lebih baik akibatnya. (59)” (Surah al-Nisa’: 58-59)

Tafsir daripada perkataan Ulul Amri ialah para umara’ (pemimpin Islam) dan para ulama’ iaitu ilmuwan berkenaan ajaran Islam daripada Allah SWT (al-Quran) dan Rasulullah SAW (al-Sunnah).

Justeru, mana-mana pihak yang menolak usaha penyatuan ini boleh dikira melampau terhadap usaha perdamaian dan akan dikeluarkan daripada pakatan perpaduan ummah.

Firman Allah SWT:

﴿وَإِن طَآئِفَتَانِ مِنَ ٱلۡمُؤۡمِنِينَ ٱقۡتَتَلُواْ فَأَصۡلِحُواْ بَيۡنَهُمَاۖ فَإِنۢ بَغَتۡ إِحۡدَىٰهُمَا عَلَى ٱلۡأُخۡرَىٰ فَقَٰتِلُواْ ٱلَّتِي تَبۡغِي حَتَّىٰ تَفِيٓءَ إِلَىٰٓ أَمۡرِ ٱللَّهِۚ فَإِن فَآءَتۡ فَأَصۡلِحُواْ بَيۡنَهُمَا بِٱلۡعَدۡلِ وَأَقۡسِطُوٓاْۖ إِنَّ ٱللَّهَ يُحِبُّ ٱلۡمُقۡسِطِينَ٩ إِنَّمَا ٱلۡمُؤۡمِنُونَ إِخۡوَةٞ فَأَصۡلِحُواْ بَيۡنَ أَخَوَيۡكُمۡۚ وَٱتَّقُواْ ٱللَّهَ لَعَلَّكُمۡ تُرۡحَمُونَ١٠﴾

“Dan jika ada dua golongan daripada mereka yang beriman itu berperang, maka hendaklah kamu mendamaikan antara kedua-duanya! Tapi jika salah satunya melampau terhadap yang lain, hendaklah kamu perangi yang melampau itu sehingga dia kembali kepada perintah Allah. Sekiranya dia telah kembali, damaikanlah antara kedua-duanya dengan adil, dan hendaklah kamu berlaku adil; sesungguhnya Allah mencintai orang-orang yang berlaku adil. (9); Orang-orang beriman itu sesungguhnya bersaudara. Oleh itu, damaikanlah (perbaikilah hubungan) antara kedua-dua saudaramu itu dan takutlah terhadap Allah, supaya kamu beroleh rahmat. (10)” (Surah al-Hujurat: 9-10)

Ayat ini Allah SWT menegaskan bentuk penyelesaian dalam keadaan perpecahan yang paling tegang sehingga boleh mencetuskan peperangan, maka perdamaian itu wajib diutamakan bagi mendapat rahmat Allah SWT.

Allah SWT melaknat bangsa Yahudi dalam kalangan Ahli Kitab apabila mereka berpecah belah dan meninggalkan ajaran Kitab Taurat, dengan menyebabkan mereka merempat di alam dunia dan mendapat seksaan di Hari Akhirat kelak. Firman Allah SWT:

﴿وَلَا تَكُونُواْ كَٱلَّذِينَ تَفَرَّقُواْ وَٱخۡتَلَفُواْ مِنۢ بَعۡدِ مَا جَآءَهُمُ ٱلۡبَيِّنَٰتُۚ وَأُوْلَٰٓئِكَ لَهُمۡ عَذَابٌ عَظِيمٞ١٠٥﴾

“Dan janganlah kamu menyerupai orang-orang yang bercerai-berai dan berselisih sesudah datang keterangan yang jelas kepada mereka. Mereka itulah orang-orang yang mendapat seksa yang berat.” (Surah Ali ‘Imran: 105)

Tan Sri Abdul Hadi Awang
Presiden PAS
Bertarikh: 4 Rabi‘ al-Awwal 1444 / 1 Oktober 2022


Anwar hantar surat kedua kepada MP Pendang pertikai keabsahan PM

Datuk Seri Anwar Ibrahim hari ini (Jumaat, 24 Februari 2023) mengeluarkan surat tuntutan (LOD) kedua menuntut permohonan maaf daripada Ahli Parlimen Perikatan Nasional (PN) Pendang, Datuk Awang Solahuddin Hashim kerana mempersoalkan kesahihan pelantikannya sebagai ketua kerajaan, sekali gus mencemarkan nama baiknya.

Peguam Anwar berkata LOD itu adalah sebahagian daripada proses biasa sebelum saman fitnah difailkan, sambil menambah bahawa mereka akan memulakan tindakan undang-undang terhadap Awang Solahuddin jika gagal memberikan jawapan yang memuaskan dalam tempoh tiga hari daripada tarikh penerimaan.

Dalam LOD kedua, peguam Anwar merujuk secara khusus kepada kenyataan Awang Solahuddin pada 21 Februari yang diterbitkan dalam klip video ringkas di akaun TikTok “asriasri64chanel” pada hari berikutnya.

Menurut peguam Anwar, video TikTok itu telah menerima lebih 20,600 tontonan, 322 komen, 159 suka, 47 perkongsian dan berjaya masuk ke senarai kegemaran 19 akaun.

Anwar mendakwa kenyataan itu adalah fitnah kerana ia bertujuan mengatakan bahawa beliau tidak dilantik secara sah dan tidak mempunyai sokongan majoriti yang diperlukan untuk dilantik oleh Yang di-Pertuan Agong.

Beliau juga mendakwa tuduhan yang dibuat oleh Ahli Parlimen Pendang itu adalah tidak benar, berniat jahat, bertujuan memburukkan nama baiknya dan dilakukan dengan niat untuk mendapatkan publisiti murahan untuk kepentingan peribadi atau politiknya.

Dalam surat itu, peguam Anwar menegaskan bahawa pelantikannya sebagai Perdana Menteri ke-10 adalah selepas Yang di-Pertuan Agong memberi perkenan berdasarkan penghakimannya bahawa Anwar telah mendapat sokongan majoriti daripada ahli Parlimen dan selepas bertemu dengan Majlis Raja-raja, sambil menyatakan bahawa ini adalah fakta yang tidak dapat dipertikaikan yang telah diumumkan oleh Istana Negara sendiri.

Peguam Anwar menegaskan bahawa pelantikannya adalah selaras dengan Perlembagaan Persekutuan.

Dalam LOD kedua, peguam Anwar memberitahu Ahli Parlimen Pendang bahawa kenyataannya kelihatan mencabar keputusan Agong.

Peguam Anwar berkata anak guam mereka tidak mempunyai pilihan lain selain memulakan tindakan bagi mempertahankan nama baik dan maruah institusi Raja-raja Melayu.

Anwar menuntut Awang Solahuddin segera menarik balik kenyataannya yang didakwa berunsur fitnah, memohon maaf tanpa syarat dalam bentuk yang akan diluluskan oleh peguamnya dan disiarkan di media pilihannya, dan aku janji bertulis atau berjanji untuk tidak mengulangi kenyataan berunsur fitnah itu, dan juga membayar pampasan dan kos guaman yang berkaitan dengan perkara ini.

Peguam Anwar, Datuk Sankara Nair memberitahu Malay Mail hari ini bahawa LOD kedua telah dihantar kepada Awang Solahuddin melalui pos dan juga melalui e-mel.

LOD pertama Anwar kepada Awang Solahuddin dihantar pada 22 Februari, sehari selepas kenyataan yang didakwa berunsur fitnah itu disiarkan di media.

Kenyataan pertama mendakwa Anwar dikatakan lebih pendendam berbanding bekas Perdana Menteri Tun Dr Mahathir Mohamad, tetapi Anwar dalam surat tuntutannya semalam menolak kenyataan ini sebagai palsu.

Awang Solahuddin membuat kenyataan itu setelah Ahli Parlimen PN Tasek Gelugor, Datuk Wan Saiful Wan Jan dikenakan dua pertuduhan bermotifkan politik, terbabit dengan rasuah pada 21 Februari lalu.


MB Perlis cerai isteri talak satu

Menteri Besar Perlis Datuk Seri Azlan Man dan Sova Ali, hari ini (25 Ogos 2022) sah bercerai talak satu di Mahkamah Rendah Syariah Hulu Langat di Bangi, Selangor, selepas melayari bahtera perkahwinan selama 12 tahun.

Peguam Syarie Nurul Atikah Abd Rashid yang mewakili Azlan selaku defendan berkata Hakim Syarie Abdullah Zuhdee Ab Halim mengesahkan perceraian tersebut, pada prosiding yang berlangsung secara tertutup.

“Hakim mengesahkan lafaz cerai itu mengikut Seksyen 57 Enakmen Undang-Undang Keluarga Islam Selangor 2003, selepas berpuas hati dengan keterangan pihak-pihak berhubung perceraian yang dilafazkan defendan di Jakarta, Indonesia pada 23 April lalu,” katanya ketika ditemui pemberita.

Berdasarkan Seksyen 57, seseorang yang telah menceraikan isterinya dengan lafaz talak di luar mahkamah dan tanpa kebenaran mahkamah, hendaklah melaporkan kepada mahkamah dalam masa tujuh hari dari pelafazan talak itu.

Sementara itu, Peguam Syarie Muhammad Syafiq Ibrahim yang mewakili Sova selaku plaintif berkata anak guamnya memfailkan saman berhubung pengesahan lafaz cerai di luar mahkamah, pada 3 Jun lepas.

“Setakat ini tiada apa-apa tuntutan berkenaan nafkah, harta sepencarian dan sebagainya. Saya masih menunggu arahan anak guam,” katanya dan menambah saman itu difailkan di mahkamah di sini kerana anak guamnya bermastautin di Bangi.

Prosiding pengesahan perceraian itu sepatutnya berlangsung pada 4 Julai lalu, namun ditangguhkan ke hari ini kerana Ahli Dewan Undangan Negeri Bintong itu tidak hadir atas urusan kerja yang tidak dapat dielakkan.

Azlan, 63, dan Sova, 40, warganegara Indonesia berkahwin pada 21 Mac 2010 di Perlis, namun tidak dikurniakan cahaya mata. – Bernama


Mahkamah tolak rayuan Khairuddin, Muhyiddin bukan lagi PM

Mahkamah Rayuan hari ini menolak rayuan Datuk Seri Khairuddin Abu Hassan berhubung permohonan semakan kehakiman yang mendakwa Peguam Negara Tan Sri Idrus Harun gagal menasihati Tan Sri Muhyiddin Yassin supaya meletak jawatan Perdana Menteri selepas kehilangan sokongan majoriti di Parlimen.

Panel tiga hakim terdiri daripada Datuk Hanipah Farikullah, Datuk Azizah Nawawi dan Datuk Darryl Goon Siew Chye membenarkan bantahan awal oleh Peguam Persekutuan Low Wen Zhen bahawa rayuan Khairuddin tidak lagi relevan kerana Muhyiddin bukan lagi Perdana Menteri.

Hanipah, yang menyampaikan keputusan sebulat suara mahkamah, berkata kes Khairuddin tertumpu pada dakwaan kegagalan di pihak Peguam Negara untuk menasihati Muhyiddin menurut Perkara 145 Perlembagaan Persekutuan untuk meletak jawatan.

Bagaimanapun, beliau berkata mahkamah tidak akan menangani isu yang telah menjadi tidak relevan, lapor Bernama.

Hakim itu berkata asas pengisytiharan yang dimohon Khairuddin tidak lagi wujud, sambil menambah bahawa antara pengisytiharan yang diminta oleh Khairuddin hanyalah mengulangi Perkara 145 (2) Perlembagaan Persekutuan dan tidak mendedahkan sebarang pandangan yang bertentangan dengan peruntukan itu (Perkara 145 (2)).

Hanipah memerintahkan Khairuddin membayar kos RM10,000 kepada Idrus.

Terdahulu, dalam prosiding hari ini yang dijalankan secara maya, Low mengemukakan bantahan awal dengan mengatakan bahawa perkara itu tidak lagi relevan dan mahkamah tidak sepatutnya mendengar rayuan Khairuddin itu.

Low berkata asas fakta semakan kehakiman Khairuddin tidak lagi wujud kerana Muhyiddin telah meletak jawatan sebagai Perdana Menteri pada 16 Ogos tahun lepas dan Datuk Ismail Sabri Yaacob dilantik sebagai Perdana Menteri baharu lima hari kemudian.

Peguam Mohamed Haniff Khatri Abdulla yang mewakili Khairuddin berhujah bahawa rayuan itu masih relevan dan perisytiharan yang diminta adalah berkaitan tugas Peguam Negara.

Khairuddin memfailkan permohonan dalam usaha mendapatkan kebenaran untuk memulakan semakan kehakiman pada Februari tahun lepas, memohon beberapa perintah pengisytiharan termasuk pengisytiharan bahawa tindakan Idrus mengiringi Muhyiddin menghadap Yang di-Pertuan Agong pada 11 Januari tahun lepas untuk mengisytiharkan Proklamasi Darurat adalah tidak sah kerana bekas perdana menteri itu tidak mendapat sokongan majoriti.

Beliau menamakan Idrus sebagai responden dalam semakan kehakiman itu.

Khairuddin juga memohon perintah mandamus untuk mengarahkan Idrus menasihati Muhyiddin supaya menghadap Yang di-Pertuan Agong bagi meletakkan jawatan sebagai Perdana Menteri dan anggota Kabinetnya.

Beliau mendakwa Ahli Parlimen Machang Datuk Ahmad Jazlan Yaakub dan Ahli Parlimen Padang Rengas Datuk Seri Nazri Aziz, kedua-duanya daripada UMNO, telah menarik balik sokongan mereka kepada Muhyiddin masing-masing pada 9 dan 12 Januari tahun lepas, yang bermakna Muhyiddin tidak lagi mendapat sokongan majoriti di Parlimen.

Kegagalan Peguam Negara melaksanakan tugasnya, dakwa Khairuddin, adalah menyalahi undang-undang dan melanggar Perlembagaan Persekutuan.

Pada April tahun lepas, Mahkamah Tinggi menolak permohonan Khairuddin untuk mendapatkan kebenaran bagi memulakan semakan kehakiman atas alasan Khairuddin tidak mempunyai locus standi untuk semakan kehakiman terhadap Irdus.


PRN: Parti gabungan kerajaan PH-BN boleh guna logo masing-masing

Ia adalah hak prerogatif gabungan kerajaan Pakatan Harapan-Barisan Nasional (PH-BN) untuk memutuskan logo apa yang mereka mahu gunakan dalam enam Pilihan Raya Negeri yang dijadual Julai atau Ogos depan.

Setiausaha Agung PH, Datuk Seri Saifuddin Nasution Ismail berkata ini kerana PH dan BN masing-masing akan mempunyai simbol sendiri yang mewakili domain masing-masing.

“Bagi PRN akan datang, apabila menyentuh aspek penggunaan logo, perkara itu terletak dalam domain gabungan masing-masing yang membentuk kerajaan perpaduan.

“Ini kerana kerajaan perpaduan tidak ada logo sendiri. PH ada logo sendiri, dan BNada logo sendiri,” katanya pada dialog bersama media di Kementerian Dalam Negeri (KDN) di Putrajaya semalam (29 Mac 2023), menurut NST.

Saifuddin, yang juga menteri dalam negeri, berkata demikian ketika mengulas kenyataan Pengerusi BN, Datuk Seri Ahmad Zahid Hamidi semalam mengenai calon parti itu akan menggunakan logo dacing pada PRN itu.

Zahid juga berkata walaupun penggunaan logo berbeza dalam kalangan komponen kerajaan campuran, mereka akan tetap berada di arena yang sama apabila ia melibatkan perkara lain seperti strategi pilihan raya.

Saifuddin berkata keputusan BN mengenai penggunaan logo sendiri telah disampaikan secara tidak rasmi kepada PH.

Beliau berkata, PH dan BN juga telah menetapkan parameter untuk rundingan kerusi bagi PRN.

Menurutnya rundingan pusingan pertama diadakan baru-baru ini, dan ini akan disusuli pusingan berikutnya untuk memuktamadkan perkara itu.

Mengenai perkara berkaitan, Saifuddin berkata Perikatan Demokratik Bersatu Malaysia (MUDA) akan disertakan dalam mesyuarat akan datang membabitkan tiga jawatankuasa di bawah Sekretariat Kerajaan Perpaduan.

Saifuddin berkata walaupun MUDA secara rasmi bukan komponen PH, ia sebelum ini memeterai pakatan pilihan raya dengan gabungan itu sebelum Pilihan Raya Umum Ke-15 (PRU-15) tahun lepas.

“Kami memutuskan MUDA dan parti-parti lain yang bukan sebahagian daripada mana-mana gabungan dalam kerajaan perpaduan untuk dimasukkan dalam mesyuarat jawatankuasa yang akan datang di bawah Sekretariat Kerajaan Perpaduan.”

Enam negeri – Kedah, Kelantan, Terengganu, Pulau Pinang, Selangor dan Negeri Sembilan – akan mengadakan PRN serentak setalah tidak menyertai PRU-15 pada 19 November 2022.

Dalam PRN enam negeri itu sebanyak 245 kerusi DUN akan dipertandingkan iaitu 56 kerusi di Selangor; Kelantan (45); Pulau Pinang (40); Negeri Sembilan serta Kedah masing-masing 36 kerusi; dan Terengganu (32).

Selain 16 kerusi dimenangi, DAP mahu lagi DUN Selangor untuk ditandingi


RTM siar video Najib, Jabatan Penjara beri penjelasan

Selepas tular video Datuk Seri Najib Razak yang disiarkan RTM semalam, Jabatan Penjara Malaysia (JPM) tampil memberi penjelasan berhubung dakwaan kononnya bekas Perdana Menteri bergelar banduan itu dibenarkan membuat rakaman video di dalam premis penjara.

Bagaimanapun, isu yang ditimbulkan bukan berhubung sama ada Najib dibenarkan membuat rakaman dalam penjara tersebut, sebaliknya isu yang timbul bagaimana sebuah agensi penerangan memberi ruang siaran pada ketika negara sedang bersiap sedia untuk menghadapi Pilihan Raya Umum Ke-15 (PRU-15).

Waktu ia disiarkan menjadi pertikaian kerana Najib sudah meringkuk dalam penjara dan tidak dibenarkan berkempen semasa tempoh PRU-15 berjalan.

“Jabatan Penjara Malaysia menegaskan bahawa tiada apa-apa rakaman video yang membabitkan Najib dibuat oleh mana-mana agensi media di dalam premis penjara seperti mana yang ditularkan.

“Hasil semakan menunjukkan video terbabit sudah dirakam lebih awal oleh pihak RTM sempena Kembara Keluarga Malaysia Episod 57 iaitu sebelum Najib dipenjarakan.

“Video ditayangkan di TV1 pada 24 Oktober 2022 (semalam) menceritakan tentang sejarah dan latar belakang Pekan, Pahang dan tidak berkaitan dengan politik,” katanya melalui kenyataan hari ini.

Terdahulu, tular video rakaman yang memaparkan temubual bersama Najib yang disiarkan RTM, sehingga mengundang pelbagai komen termasuk dalam kalangan pemimpin pembangkang.

Sehubungan itu, JPM meminta orang ramai untuk tidak menyebarkan maklumat tanpa semakan lanjut.

“Tindakan undang-undang boleh diambil ke atas individu yang tidak bertanggungjawab,” katanya merujuk pautan sebahagian rakaman program berkenaan.

Menteri Komunikasi dan Multimedia, Tan Sri Annuar Musa, sebelum ini memaklumkan kementeriannya menerbitkan travelog Kembara Keluarga Malaysia, satu dukungan kepada konsep Keluarga Malaysia yang diperkasakan oleh Perdana Menteri, Datuk Seri Ismail Sabri Yaakob.

Tiga skop utama yang akan dipaparkan melalui travelog itu adalah alam semula jadi, kehidupan manusia dan juga pembangunan, mula ditayangkan di saluran RTM menerusi TV1 pada penghujung Mei lalu.


Strategi UMNO menang besar PRN, bawa keluar semua pengundi putih: Mat Hasan

UMNO akan membawa keluar semua pengundi teras mereka pada hari tibanya Pilihan Raya Negeri (PRN) Johor untuk memastikan kemenangan besar menjadi milik Barisan Nasional (BN) nanti, kata Datuk Seri Mohamad Hasan.

Timbalan Presiden UMNO itu berkata perkara yang penting semasa tiba hari mengundi nanti adalah semua jentera parti berusaha untuk membawa keluar pengundi teras dan totok yang setia kepada parti itu untuk mengundi bagi memastikan kemenangan menjadi milik BN pada 12 Mac nanti.

Yang paling penting, kita buat kajian di akar umbi dan kita tahu sikap pengundi serta bawa seramai mungkin mereka keluar mengundi.

“Ramai cakap (mereka) menyokong BN, tetapi tidak keluar mengundi, tidak gunalah juga. Jadi penting pada 12 Mac ini (kita) mengeluarkan seramai mungkin pengundi putih yang telah kita kenal pasti untuk mengundi BN,” katanya dipetik laporan Utusan Malaysia.

Berhubung peluang BN untuk memenangi PRN Johor, Mohamad berkata mereka yakin akan memperoleh majoriti mudah untuk membentuk kerajaan negeri dan memerlukan sedikit kerja keras untuk memastikan memperoleh kemenangan yang lebih selesa.

“Untuk melepasi 28 kerusi (majoriti mudah), saya fikir kita boleh.

“Tetapi hendak kata dua pertiga itu, sukar untuk saya mengagak lagi. Tetapi bagi saya, kita kena cross the line first. Kita lepasi garisan penamat (28 kerusi DUN) itu dahulu,” katanya lagi.

Menurutnya lagi, simulasi awal atau raptai (dry run) sebelum PRN Johor pada 12 Mac sudah dijalankan BN dan mendapati mereka berpeluang cerah untuk menang besar, bagaimanapun perlu sekali lagi menjalankan bagi mendapat kepastian yang jelas keputusan yang bakal diperoleh mereka.

“Bagi saya, jika buat anggaran dan jangkaan itu, mesti setelah kita betul-betul dapat unjuran dan petunjuk tepat (kerusi DUN yang akan dimenangi).

“Walaupun kita dah buat dry run (Johor) election yang pertama, tetapi saya masih belum puas hati. Kita akan buat dry run yang kedua minggu depan.

“Selepas selesai (baru) saya boleh dapat gambarannya. Walau bagaimanapun, daripada pemerhatian dan apa yang saya dapati, dengan yakin saya katakan yang UMNO dan BN berada dalam kedudukan terbaik untuk kita cross the line,” katanya lagi.

Untuk rekod, BN mengumumkan UMNO akan diwakili 37 calon, sementara MCA akan meletakkan 15 calon dan MIC empat calon pada PRN Johor kali ini.


Hishammuddin yakin kerja mobilisasi projek LCS selesai hujung 2022

Menteri Kanan Pertahanan Datuk Seri Hishammuddin Hussein yakin kerja-kerja mobilisasi projek Kapal Tempur Persisir (LCS) dapat disempurnakan hujung tahun ini seperti yang dijadual.

Hishammuddin berkata maklumat lengkap mengenai perkembangan mobilisasi itu akan beliau umumkan dalam masa terdekat, menurut Bernama.

Beliau berkata setakat hari ini pihaknya berjaya menghidupkan kembali hubungan dengan syarikat pembekal dan vendor projek berkenaan dari dalam dan luar negara.

“Pihak Kementerian Pertahanan juga telah berbincang dengan bank-bank yang terlibat dalam projek ini bahawa kerajaan telah putuskan projek pembinaan kapal LCS ini akan diteruskan dan kita harap pada hujung tahun ini proses mobilisasi ini dapat mencapai kehendak kita dan seterusnya ke proses pembinaan kapal pertama,” katanya pada sidang media selepas melawat Hospital Angkatan Tentera Tuanku Mizan di Wangsa Maju di Kuala Lumpur, hari ini.

Turut hadir Menteri Kesihatan Khairy Jamaluddin dan Panglima Tentera Darat Jeneral Tan Sri Zamrose Mohd Zain.

Skandal terbaharu kapal LCS meletus apabila pada 4 Ogos lalu Jawatankuasa Kira-Kira Wang Negara (PAC) mendedahkan lebih RM6 bilion wang rakyat telah diberikan kepada Boustead Naval Shipyard Sdn Bhd (BNS) untuk projek pembinaan enam kapal itu, yang keseluruhannya bernilai lebih RM9 bilion.

Pengerusi PAC Wong Kah Woh berkata BBNS telah membelanjakan semua RM6 bilion yang diberikan kerajaan untuk pembinaan enam kapal LCS itu.

Untuk rekod, kontrak pembekalan enam kapal LCS itu diberikan ketika BN/UMNO memerintah iaitu bermula dengan surat anugerah pada 2011 disusuli penyerahan kontrak kepada BNS pada 2014.

Semua kapal itu sepatutnya diserahkan tahun ini dan 2023, tetapi sehingga kini bukan sahaja tidak diserahkan sebaliknya sebuah LCS pun belum lagi siap sedangkan RM6 bilion telah diberikan oleh kerajaan semata-mata untuk BNS melaksanakan projek itu.

Sebelum ini, BN dan UMNO telah dikaitkan dengan skandal kewangan terbesar dalam sejarah dunia melibatkan 1Malaysia Development Berhad (1MDB), hingga Perdana Menteri yang juga Pengerusi BN ketika itu Datuk Seri Najib Razak diheret ke mahkamah dan dijatuhi hukuman penjara dan denda setelah didapati bersalah.

Skandal 1MDB yang memalukan negara pada mata dunia dan dikaitkan dengan Najib serta kroni-kroninya telah menumbangkan BN pada Pilihan Raya Umum Ke-14.


Zahid mahu SKMM ambil tindakan terhadap Telegram

Timbalan Perdana Menteri, Datuk Seri Ahmad Zahid Hamidi mahu Kementerian Komunikasi dan Digital (KKD) mengambil tindakan segera terhadap Telegram yang enggan bekerjasama dengan pihak berkuasa bagi pelbagai isu keselamatan siber.

Kata Zahid, isu keselamatan siber itu perlu diambil tindakan segera.

“Jika ada negara atau negeri di bawah tata kelola tertentu telah mengharamkan saluran tertentu umpamanya, maka saya berpendapat jika ianya merosakkan masyarakat, hendaklah diambil tindakan segera.

“Biarpun (kegunaan) aplikasi Telegram ini tidak sebanyak aplikasi lain, kesan negatif yang wujud dari bahan-bahan dipergunakan itu cukup merosakkan.

“Apabila pengendali saluran tidak mahu bekerjasama dengan menteri atau pegawai KKD atau Suruhanjaya Komunikasi dan Multimedia (SKMM), saya rasa langkah susulan mesti dilakukan,” katanya.

Semalam, Telegram tetap bertegas dengan pendiriannya untuk tidak terlibat dalam ‘sebarang bentuk penapisan politik’ sekali gus menolak kerjasama dengan KKD.

Sebelum itu, Menteri KKD, Fahmi Fadzil mendedahkan Telegram masih gagal untuk bertemu dan bekerjasama dengan pihak berkuasa negara walaupun sudah beberapa kali dipanggil oleh KKD, tahun ini.

Dalam pada itu, Zahid berkata, negara ini mempunyai sistem perundangan biarpun ada penjanjian atau protokol dalam melayani semua saluran media sosial.

“Biarpun kita mempunyai perjanjian atau protokol untuk melayani semua saluran media, perkara yang bukan sahaja soal perundangan tapi bahan yang terkandung dan tersebar dalamnya harus dikenakan pencegahan,” katanya.


Kes saman Ismail Sabri terhadap Lokman dibicara pada 29 Jan 2024

Mahkamah Tinggi Kuala Lumpur menetapkan tiga hari bermula 29 Jan tahun depan untuk perbicaraan kes saman bekas Perdana Menteri Datuk Seri Ismail Sabri Yaakob terhadap bekas Ahli Majlis Tertinggi UMNO Datuk Lokman Noor Adam.

Peguam Joshua Tan yang mewakili Ismail Sabri ketika dihubungi berkata tarikh perbicaraan pada 29 hingga 31 Jan 2024 itu ditetapkan oleh Hakim Datuk Ahmad Shahrir Mohd Salleh pada prosiding 29 Nov tahun lepas, menurut laporan Bernama.

Mengenai pengurusan kes di hadapan hakim sama hari ini, Joshua berkata mahkamah mengarahkan kedua-dua pihak memfailkan dokumen berkaitan perbicaraan kes saman itu termasuk senarai saksi pada 20 Mac ini.

“Mahkamah juga menetapkan pengurusan kes selanjutnya pada 21 Mac,” katanya dan memaklumkan prosiding hari ini turut dihadiri peguam Mohd Faiz Abd Rahim mewakili Lokman.

Pada 8 Sept tahun lepas, Ismail Sabri, 63, yang juga Ahli Parlimen Bera selaku plaintif memfailkan saman itu atas kapasiti peribadi beliau dan menamakan Lokman, 50, sebagai defendan.

Dalam pernyataan tuntutan, Ismail Sabri mendakwa Lokman pada 22 Ogos tahun lepas telah membuat beberapa kenyataan fitnah terhadapnya dalam video bertajuk ‘Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam.’

Beliau berkata kenyataan itu yang berniat jahat, berunsur fitnah dan tidak benar telah dimuat naik di empat akaun media sosial milik defendan iaitu YouTube ‘Lokman Adam,’ Facebook ‘Lokman Noor Adam Official,’ Instagram ‘lokmannooradam’ dan TikTok ‘datoklokmanadam.’

Menurut plaintif, kata-kata fitnah itu antara lain membawa maksud beliau telah berjumpa dengan Tun Dr Mahathir Mohamad dan merancang atau berniat untuk merancang dengan bekas Perdana Menteri itu serta parti politik lain yang bertentangan dengan UMNO untuk kekal sebagai Perdana Menteri dengan membelakangkan dan mengkhianati UMNO.

mahkamah, Ismail Sabri, Lokman Adam, saman fitnah, bicara


14,536 kemalangan, 154 kematian dalam sembilan hari Op Selamat 18

Sebanyak 14,536 kemalangan membabitkan 154 kematian direkodkan di seluruh negara sepanjang tempoh sembilan hari Op Selamat 18 dilancarkan sempena musim perayaan Aidilfitri tahun ini.

Timbalan Ketua Polis Negara Datuk Razarudin Husain berkata daripada jumlah itu sebanyak 148 kemalangan maut turut dicatatkan di seluruh negara.

“Statistik kemalangan Op Selamat 18 meningkat dua peratus berbanding Op Selamat 15 pada 2019 dengan catatan kemalangan sebanyak 14,250 iaitu 142 daripadanya membabitkan kemalangan maut dengan 151 kematian.

“Bagi operasi kali ini, penunggang dan pembonceng motosikal antara penyumbang kematian tertinggi sebanyak 88 kes. Selain itu, kematian membabitkan kereta turut meningkat kepada 38 kes berbanding 34 kes pada Op Selamat 15,” katanya dalam satu kenyataan hari ini.

Razarudin berkata, bagi hari kesembilan Op Selamat 18, sejumlah 1,551 kemalangan dicatatkan dengan Selangor menjadi negeri tertinggi merekodkan 284 kemalangan, diikuti Johor (273) dan Perak (152).

“Daripada jumlah tersebut, sebanyak 13 kes maut membabitkan empat kematian di Selangor, tiga di Kedah, dua di Negeri Sembilan dan Sarawak serta satu kematian di Perak dan Terengganu,” ujarnya.

Sementara itu, katanya, sebanyak 296,814 saman telah dikeluarkan Polis Diraja Malaysia (PDRM) sepanjang sembilan hari Op Selamat 18.

“Ia adalah peningkatan sebanyak 100,414 saman bersamaan 51 peratus, berbanding saman dikeluarkan pada Op Selamat 15 iaitu 196,400 saman.

“Daripada jumlah tersebut, sebanyak 212,469 saman dikeluarkan kerana melebihi had laju, melanggar lampu isyarat (3,613 saman), memotong barisan (2,903 saman), menggunakan alat komunikasi (1,712 saman), memotong di garisan berkembar (1,080 saman) dan memandu di lorong kecemasan (735 saman),” katanya.

Menurutnya kemalangan mengikut jenis jalan pula direkodkan sebanyak 1,551 di lebuh raya, jalan persekutuan (3,141), jalan negeri (2,928) jalan bandaran (5,625) dan jalan lain-lain (1,291).


Adun DAP maki hamun polis sama dengan maki rakyat Malaysia

Rakyat terus mempertikaikan insiden kekecohan di perkarangan Mahkamah Majistret Raub pagi Isnin lepas yang videonya telah viral merata.

Tindakan biadab seorang Adun DAP Selangor Ronnie Liu (Adun Sg Pelek) terhadap seorang pegawai polis yang sedang menjalankan tugasnya cukup dikesali malah bahasa dan maki hamun yang dihamburkan cukup kasar yang tidak patut diucapkan oleh sesiapa pun apa lagi oleh seorang ahli Yang Berhormat.

Isunya bagaimana Adun ini boleh lolos terlepas sehingga merentas sempadan Selangor masuk ke Pahang untuk urusan yang tidak ada kena mengena dengan beliau?

SOP PKP yang berkuat kuasa ternyata melarang tindakan rentas daerah dan negeri kecuali dengan kebenaran pihak polis. Adakah Ronnie memiliki kebenaran itu?

SOP PKP memberikan pengecualian terhadap Adun untuk merentas daerah dan negeri untuk melawat kawasannya, masalahnya Raub bukannya di negeri Selangor.

Dan Ronnie semalam hadir di Raub bukannya untuk urusan seorang Adun tetapi lebih kerana bermain politik untuk kononnya bersimpati pada 18 penceroboh hutan simpan yang telah menceroboh tanah kerajaan. Ronnie pun bukan seorang peguam untuk perlu berada di sana.

Rakyat dipaksa mematuhi SOP tidak boleh ke mana-mana kecuali tinggal di rumah masing-masing, rakyat rela kerana bersungguh mahu keluar dari belenggu pandemik Covid-19 ini.

Tiba-tiba Ronnie bebas bergerak, berada jauh dari Sg Pelek untuk berada di Raub, semata-mata kerana mahu jadi juara membela penceroboh hutan di luar Selangor.

Apa kata pengundi di Sg Pelek, Sepang? Sg Pelek punya 32,352 pengundi berdaftar, 55.1% Melayu 27.2% Cina dan 17.7% India, adakah Ronnie telah selesai mengagihkan bantuan kepada tuan-tuan di saat tuan-tuan berhadapan lockdown dan tidak dapat berkerja dan menjalankan aktiviti harian ini?

DAP memerintah negeri Selangor melalui PH, senang-lenangkah hidup tuan-tuan semua sejak diwakili Ronnie?

Dan yang lebih utama apahal Ronnie perlu berada di Raub sedang nasib dan kebajikan tuan-tuanlah tugas dan tanggungjawabnya bukannya membela penceroboh tanah nun jauh di Raub sana.

Saya difahamkan ada penduduk Sepang yang telah membuat laporan polis terhadap kejadian ini. Tuan-tuan pengundi Sg Pelek, pengundi Sepang dan rakyat Selangor seharusnya bangkit menolak pemimpin yang bongkak dan punya akhlak sebegini.

Mohon pihak polis segera bertindak. Kita sayang pada semua barisan hadapan kita termasuk anggota polis yang bersusah payah berkerja mengorban nyawa di saat pandemik ini. Memaki hamun mereka samalah seperti memaki hamun kita semua rakyat Malaysia.

Say No to DAP. No to PH.

Roslan Shahir Datuk Mohd Shahir
Setiausaha PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ringgit dibuka tak berubah, menghampiri RM4.70 berbanding dolar

Tren penurunan dijangka bakal dihadapi nilai ringgit berbanding dolar hari ini selepas tiada perubahan semasa sesi dagangan pagi ini dibuka.

Ringgit dibuka 4.6460/6495 berbanding dolar AS, meningkat sedikit daripada penutupan pada Isnin 4.6470/6500.

Untuk rekod, nilai ringgit berada dalam keadaan lemah terburuk dalam sejarah 24 tahun negara.

Ringgit juga didagangkan lebih rendah berbanding sekumpulan mata wang utama.

Mata wang tempatan menyusut nilai berbanding pound Britain kepada 5.2653/2693 daripada 5.1963/1996 pada penutup Isnin dan turun sedikit berbanding dolar Singapura kepada 3.2462/2491 daripada 3.2354/2379.

Ringgit lemah berbanding yen Jepun pada 3.2108/2136 daripada 3.2015/2040 dan susut berbanding euro kepada 4.5652/5686 daripada 4.5355/5384 pada hari Isnin.


Helikopter jatuh: Operasi SAR libatkan lima agensi disambung

Operasi mencari dan menyelamat (SAR) helikopter yang dilaporkan hilang di hutan bampiran Bidor disambung semula kira-kira jam 8.30 pagi ini (Isnin, 12 September).

Ketua Polis Daerah Tapah Superintendan Wan Azharuddin Wan Ismail berkata sekurang-kurangnya lima agensi terlibat dalam misi itu.

“Misi SAR bermula selepas taklimat pada jam 7 pagi.

“Seramai 10 pegawai dan 197 anggota terlibat dalam misi itu,” katanya pada sidang media di Balai Polis Bidor.

Wan Azharuddin berkata antara yang terlibat ialah Jabatan Bomba dan Penyelamat negeri, Pasukan Bantuan dan Penyelamat Khas Malaysia (Smart), Jabatan Perhutanan, Pasukan Gerakan Am, polis dan penduduk kampung.

“Terdapat lima kumpulan menjalankan misi SAR di Hutan Simpan Chikus dan Kampung Kenangan.

“Fokus kami untuk hari ini adalah dalam radius 5 kilometer di mana helikopter itu kali terakhir dikesan,” katanya sambil menambah cuaca dijangka baik.

SAR telah dibatalkan pada Ahad (11 September) pada waktu malam dan cuaca buruk.

Semalam, Pihak Berkuasa Penerbangan Awam Malaysia (CAAM) mengesahkan bahawa sebuah helikopter jenis Eurocopter EC120B, dengan pendaftaran N409HH yang dikendalikan oleh Heli Outpost Sdn Bhd gagal dihubungi oleh Pusat Kawalan Trafik Udara Kuala Lumpur (KLATCC) pada jam 12.16 tengah hari.

Juruterbang helikopter berlepas dari Lapangan Terbang Sultan Abdul Aziz Shah, Subang, Selangor pada jam 11.37 pagi untuk penerbangan persendirian dan dijadualkan mendarat pada 12.37 tengah hari di Lapangan Terbang Sultan Azlan Shah, Ipoh.

Sistem radar KLATCC merekodkan kehilangan ketinggian mendadak oleh helikopter membawa seorang juruterbang yang terputus hubungan sebelum dilaporkan hilang di kawasan hutan sekitar Bidor hari ini.

Ketua Pegawai Eksekutif CAAM Datuk Kapten Chester Voo berkata pegawai kawalan trafik udara cuba menghubungi juruterbang, tetapi tiada panggilan kecemasan dibuat.

“Semakan daripada bacaan radar menunjukkan kehilangan ketinggian yang besar dalam masa kurang daripada satu minit,” katanya.


PN akan pastikan suara rakyat dibawa ke Parlimen: Muhyiddin

Pengerusi Perikatan Nasional Tan Sri Muhyiddin Yassin berkata ahli Parlimen (MP) gabungan itu akan memainkan peranannya sebagai pembangkang yang berwibawa dalam membawa suara rakyat ke Parlimen.

Menurut MP Pagoh itu Perikatan Nasional akan memikul tugas semak dan imbang bagi memastikan tadbir urus kerajaan sentiasa berintegriti serta bebas daripada unsur-unsur rasuah, penyelewengan dan salah guna kuasa.

“Alhamdulillah, hari ni saya bersama 73 lagi Ahli Parlimen Perikatan Nasional (PN) mengangkat sumpah sebagai Ahli Dewan Rakyat pada Mesyuarat Pertama Penggal Pertama Parlimen ke-15.

“Seperti yang telah saya tegaskan sebelum ini, Ahli-ahli Parlimen PN akan memainkan peranan sebagai pembangkang berwibawa untuk membawa suara rakyat ke Parlimen.

“Ini adalah selaras dengan prinsip prihatin, bersih dan stabil yang diperjuangkan oleh Perikatan Nasional,” katanya dalam satu kenyataan hari ini.

Muhyiddin yang juga bekas Perdana Menteri kelapan Malaysia berkata pada masa yang sama juga Perikatan Nasional akan terus komited untuk memastikan kestabilan politik dan kesejahteraan hidup rakyat terjamin dan demokrasi terus subur di negara ini.

“Saya juga ingin mengucapkan tahniah kepada Datuk Johari Abdul kerana dipilih sebagai Speaker Dewan Rakyat yang baharu.

“Terima kasih dan penghargaan juga kepada bekas Speaker Tan Sri Azhar Azizan yang telah menjalankan tugas dengan cemerlang sepanjang perkhidmatan beliau,” katanya.

Sementara itu, Ahli Parlimen Marang Tan Sri Abdul Hadi Awang berharap semua ahli Parlimen menunaikan janji bagi menjunjung Perlembagaan dan mempertahankan kedaulatan negara.

“Mandat rakyat yang diberikan harus dihormati bukan dikhianati sehingga hilang prinsip dan maruah diri.

“Sesungguhnya tanggungjawab ini adalah amanah yang akan dipersoalkan oleh Allah di Hari Akhirat nanti,” katanya lagi.


Rosmah fail representasi gugur 17 tuduhan pengubahan wang haram

Perbicaraan bagi 17 tuduhan pengubahan wang haram RM7.1 juta dan pengelakan cukai terhadap Datin Seri Rosmah Mansor yang dijadualkan hari ini ditangguhkan ke 24 Ogos depan susulan representasi difailkan bagi menggugurkan pertuduhan tersebut.

Penangguhan itu dibuat Hakim Mahkamah Tinggi Kuala Lumpur, K Muniandy bagi memberi masa kepada pihak pendakwaan untuk mempertimbangkan representasi terbabit.

“Tarikh ditetapkan untuk bicara sebelum ini iaitu 28 dan 30 Jun, 6, 7, 28 dan 31 Julai, 1, 2, dan 11 Ogos dilapangkan. Bicara akan mula 24 Ogos.

“Jaminan terhadap tertuduh dilanjutkan dan jika representasi itu diterima ia perlu diberitahu kepada mahkamah,” katanya, lapor BH.

Terdahulu, peguam bela Rosmah, Datuk Geethan Ram Vincent berkata representasi itu diserahkan kepada Jabatan Peguam Negara pada 3 Mei lalu.

“Beberapa fakta dalam representasi berhubung sabitan terhadap anak guam berkaitan projek hibrid solar sebelum ini.

“Saya berharap representasi itu dipertimbangkan pendakwaan dan sebelum bicara mula hari ini, saya mohon penangguhan. Saya percaya pendakwaan tidak bantah permohonan itu,” katanya.

Dalam pada itu, Timbalan Pendakwa Raya, Ahmad Akram Gharib berkata pihaknya memerlukan sekurang-kurangnya dua bulan untuk menyediakan laporan kepada pihak atasan berkait representasi difailkan isteri bekas perdana menteri itu.

“Saya dengan rendah diri memohon sekurang-kurangnya dua bulan untuk mencapai keputusan representasi sebelum bicara dijalankan. Saya tidak bersedia untuk meneruskan dengan perbicaraan hari ini atas representasi dibuat,” katanya.

Rosmah didakwa di Mahkamah Sesyen pada 4 Oktober 2018, sebelum kes itu dipindahkan ke Mahkamah Tinggi dan pada 23 Mac lalu, pendakwaan memaklumkan 13 saksi bakal dipanggil untuk memberi keterangan.

Beliau berdepan 12 tuduhan pengubahan wang haram membabitkan RM7,097,750 juta dan lima tuduhan gagal mengisytiharkan pendapatannya kepada Lembaga Hasil Dalam Negeri (LHDN) antara 4 Disember 2013 dan 8 Jun 2017.

Pada 1 September 2022, Hakim Mohamed Zaini Mazlan mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.

Hakim itu juga memerintahkan Rosmah dipenjara 30 tahun jika gagal membayar denda berkenaan namun membenarkan permohonan penangguhan pelaksanaan hukuman penjara dan denda sementara menunggu rayuannya di Mahkamah Rayuan yang akan didengar selama empat hari bermula 11 Julai ini.


Dr M sedia bertanding PRU15 jika diminta demi kemenangan

Mantan Perdana Menteri (PM) dua kali, Tun Dr Mahathir Mohamad sedia untuk membuat penampilan dalam pilihan raya umum ke-15 (PRU15) jika diminta demi memberikan kemenangan kepada parti baharu diterajuinya, Pejuang.

Ahli Parlimen Langkawi itu berkata tidak boleh menolak permintaan penyokong dan pengikut setianya yang mendesak supaya beliau masuk bertanding jika mereka merasakan ia dapat meningkatkan peluang partinya itu menang dalam PRU nanti.

“Namun, jika mereka merasakan penyertaan saya akan meningkatkan peluang parti (Pejuang) untuk menang, saya tidak boleh menolak permintaan mereka.

“Ya, sebagai pilihan terakhir,” katanya dipetik dalam wawancara bersama VICE News.

Jika Dr Mahathir masuk bertanding PRU15, ketika itu umurnya berusia 96 tahun dan mungkin menjadi calon tertua dalam sejarah negara.

Bagaimanapun, kemampuan Dr Mahathir tidak boleh dipandang ringan kerana sudah membuktikannya apabila berjaya menumbangkan kerajaan Barisan Nasional (BN) buat kali kali pertama dalam sejarah semasa PRU14 lalu.

Dr Mahathir mengetuai Pakatan Harapan (PH) yang sebelum ini merupakan pembangkang utama di Parlimen Malaysia dan berjaya mendapat majoriti mudah pada PRU14 lalu dengan 113 kerusi di Dewan Rakyat. Ditambah dengan 8 kerusi yang dimenangi Parti Warisan Sabah, mereka mempunyai 121 kerusi keseluruhannya di Parlimen, cukup bagi membentuk kerajaan baharu.

Ia merupakan satu kekalahan bersejarah bagi gabungan BN yang belum pernah kalah sebelum ini, sejak kemerdekaan Malaysia pada 1957, iaitu 61 tahun yang lalu.

Ia juga menjadikan Dr Mahathir PM buat kali kedua, dan pada umur 92 tahun, ketua kerajaan tertua di dunia ketika itu.


Brunei gantung kemasukan pengembara dari Indonesia

Kerajaan Brunei Darussalam hari ini mengumumkan semua kemasukan dari Indonesia telah digantung susulan situasi pandemik Covid-19 dan peningkatan jumlah kes import dari negara keempat di dunia paling padat penduduk itu.

Menurut kenyataan Pejabat Perdana Menteri Brunei, susulan situasi yang berterusan berkaitan wabak Covid-19 di Indonesia, kelulusan masuk kepada warga asing yang datang dari atau melalui Indonesia digantung sementara berkuat kuasa serta-merta sehingga satu tarikh yang akan diberitahu kelak.

Penggantungan itu membabitkan kemasukan warga asing yang datang atau melalui mana-mana lapangan terbang di Indonesia menggunakan penerbangan terus, atau transit di Indonesia sebelum ke Brunei.

“Penggantungan sementara itu turut melibatkan warga asing yang telah diberi kelulusan memasuki Brunei dari Indonesia,” kata kenyataan itu.

Pada Isnin, Indonesia melaporkan 34,257 kes baharu dan 1,338 kematian dalam tempoh 24 jam akibat Covid-19.

Selepas melaporkan lapan kes import dari Indonesia pada Ahad, Brunei merekodkan 14 lagi kes baharu Covid-19 dari Indonesia yang semuanya membabitkan rakyat negara republik itu yang tiba melalui Singapura pada 12 Julai lalu.

Siasatan awal pihak berkuasa Brunei mendapati tiada kontak rapat kepada kes berkenaan kerana semuanya dikesan ketika mereka menjalani kuarantin, sementara perjalanan mereka mematuhi semua prosedur operasi standard (SOP). – Agensi


Makmal syabu: Warga Malaysia antara tiga orang diberkas polis Indonesia

Badan Narkotik Nasional Indonesia membongkar sebuah makmal mini memproses dadah jenis syabu selepas menahan tiga individu warga tempatan, termasuk seorang warganegara Malaysia di Kepulauan Riau pada Selasa (19 Julai).

Ketua agensi itu Inspektor General Petrus Golose berkata warga Malaysia yang juga bekas anggota polis berpangkat koperal ditahan dalam serbuan di makmal yang beroperasi di rumah sewa di perumahan Sukajadi, Batam, menurut laporan Bernama.

Dalam satu kenyataan, beliau berkata pihaknya menemui sejumlah bahan bukti termasuk alat memproses, cecair prekusor dan syabu seberat 5.1 kilogram.

Menurut beliau, hasil pemeriksaan awal mendapati syabu itu telah diproses di Malaysia namun siasatan lanjut akan diteruskan.

“Kalau mereka telah masuk (dan melakukan aktiviti seperti ini) kita bersama-sama harus berwaspada terhadap kegiatan-kegiatan clandestine laboratory (makmal rahsia),” kata Petrus.


Ringgit jatuh lagi, menghampiri RM4.60 berbanding dolar

KUALA LUMPUR: Ringgit terus menyusut berbanding dolar Amerika Syarikat (AS) dan mata wang lain pada akhir urus niaga Rabu berikutan kebimbangan mengenai prestasi sektor kewangan global.

Unit tempatan itu turut diasak oleh faktor lain termasuk kemungkinan berlakunya kemelesetan global, risiko berkaitan had siling hutang AS, jangkaan penurunan permintaan tenaga di Barat serta keadaan deflasi yang tepu di China, menurut laporan Bernama.

Pada 6 petang, ringgit di paras 4.5920/5950 berbanding dolar AS daripada 4.5700/5750, semalam.

Pengarah Urusan SPI Asset Management, Stephen Innes memberitahu Bernama bahawa rundingan berkaitan had siling hutang AS terbukti hanya mencatat kemajuan kecil.

Berikutan itu, katanya, peniaga mula menjangkakan berlakunya kemungkiran pembayaran hutang yang boleh memberi kesan lebih besar daripada tempoh berisiko.

“Tarikh berisiko itu adalah pada dua minggu pertama Jun,” katanya.

Sementara itu, Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid, berkata sentimen mengelak risiko jelas ketara ketika ini dengan isu had siling hutang AS menjadi tumpuan utama.

“Indeks dolar AS misalnya terus mengukuh kepada 103.527 mata pada sesi urus niaga dan ringgit kelihatan lemah berbanding mata wang utama apabila pelabur beralih kepada mata wang selamat,” katanya kepada Bernama.

Pada akhir urus niaga hari ini, ringgit turut susut berbanding kelompok mata wang utama.

Unit tempatan itu rendah berbanding pound Britain kepada 5.6877/6914 daripada 5.6577/6639; susut berbanding euro kepada 4.9470/9502 daripada 4.9251/9305 dan turun berbanding yen Jepun pada 3.3148/3172 daripada 3.3006/3044 semalam.

Ringgit juga diniagakan rendah berbanding mata wang ASEAN lainnya.

Ia mencecah paras 3.4091/4115 berbanding dolar Singapura daripada 3.3920/3962 semalam yang melepasi paras terendah dalam tempoh dua dekad.

Berbanding rupiah Indonesia, ringgit terus susut kepada 308.1/308.5 daripada 307.1/307.7; rendah berbanding peso Filipina kepada 8.23/8.24 daripada 8.20/8.21 dan turun berbanding baht Thailand kepada 13.2924/3073 daripada 13.1712/1920.

-BERNAMA


0.9% lagi individu dewasa lengkap vaksin, semua boleh rentas negeri

Perdana Menteri, Datuk Seri Ismail Sabri Yaakob berkata kebenaran merentas negeri akan dilaksanakan serentak di seluruh negara sebaik sahaja kadar peratusan vaksinasi individu dewasa mencecah 90 peratus.

“Tunggulah saya umum, suspens sikitlah, kita tunggu, tapi dah tak lama dah… saya yakin tak lama, kita tunggulah… sehari, dua hari, tiga hari ke tak tahulah,” katanya selepas Majlis Prapelancaran Keluarga Malaysia di Angkasapuri Kuala Lumpur, hari ini.

Menurutnya sebelum ini kerajaan berjanji pada peringkat awal akan membenarkan rentas negeri apabila peratusan individu dewasa lengkap divaksin mencecah 80 peratus, tetapi program vaksinasi di negeri-negeri dilihat rendah iaitu pada kadar 60 ke 70 peratus.

“Jadi kalau kita buka sebelum ini, mungkin beri kesan tak baik kepada negeri yang kurang dari segi peratusan.

“Kalau 90 peratus, kita jangka purata setiap negeri dah lebih 80 peratus kadar vaksinasi. Kita akan umumkan dalam waktu terdekat, sehari dua, tak lama lagi,” katanya.

Setakat semalam, 89.1 peratus atau 20,856,337 individu dewasa telah melengkapkan dos vaksin Covid-19 masing-masing, manakala 22,153,302 atau 94.6 peratus lagi menerima sekurang-kurangnya satu dos.


Anak Rosmah nafi dana buat filem diperoleh daripada 1MDB

Anak Datin Seri Rosmah Mansor, Riza Shahriz Abdul Aziz menafikan dana untuk menerbitkan beberapa filem di Amerika Syarikat diperoleh daripada dana 1Malaysia Development Berhad (1MDB).

Sebaliknya, penerbit filem Hollywood itu berkata memperoleh pinjaman daripada keluarga diraja Arab Saudi atau International Petroleum Investment Company (IPIC) untuk menerbitkan filem tersebut.

IPIC merupakan syarikat yang ditubuhkan di Abu Dhabi yang pada ketika itu Pengarah Urusannya adalah Khadem Abdullah Al-Qubaisi, yang merupakan bekas pembantu Sheikh Mansour Zayed Al Nahyan iaitu Timbalan Perdana Menteri Emiriah Arab Bersatu dan juga ahli keluarga diraja.

Menurut laporan Bernama, perkara itu dinyatakan dalam pernyataan pembelaan yang difailkan Riza Shahriz, Red Granite Pictures Incorporated dan Red Granite Capital Limited selaku defendan menerusi Tetuan Scivetti & Associates pada 25 Okt lalu.

Berdasarkan pernyataan pembelaan, Riza Shahriz mendakwa sukar bagi penerbit filem yang tidak dikenali untuk memperoleh pinjaman daripada bank, oleh sebab itu beliau memutuskan untuk mendapatkan pinjaman daripada individu atau syarikat.

Riza Shahriz mendakwa beliau telah diperkenalkan kepada Prince Saud Abdulaziz bin Majed bin Abdulaziz Al Saud (Prince Saud) dan Prince Faisal bin Turki bin Abdullah bin Abdulaziz Al Saud (Prince Faisal) dari keluarga diraja Arab Saudi yang menunjukkan minat untuk memberi pinjaman wang kepadanya bagi penerbitan filem oleh Red Granite Pictures Incorporated.

“Saya telah dimaklumkan bahawa wakil keluarga diraja Arab Saudi bersetuju untuk memberi pinjaman itu.

“Pinjaman tersebut akan dibayar oleh sebuah syarikat yang dikenali sebagai Alsen Chance Holdings Limited iaitu sebuah syarikat yang dimiliki secara benefisial oleh keluarga diraja Arab Saudi. Sehubungan itu, saya menandatangani Perjanjian Pinjaman dengan Alsen Chance,” menurutnya.

Riza Shahriz mendakwa selepas menandatangani perjanjian itu, beliau menerima wang berjumlah US$1,173,104 dan US$9,000,000 dan wang tersebut digunakan untuk membiayai dua syarikat itu termasuk penubuhan serta pengurusan syarikat produksi, pembelian hak skrip, buku dan penerbitan filem-filem.

Dakwa anak tiri bekas Perdana Menteri Datuk Seri Najib Tun Razak itu, beliau telah menunaikan kewajipannya di bawah Perjanjian Pinjaman Alsen Chance pada 31 Okt 2021 untuk melunaskan hutang kepada Alsen Chance sepenuhnya bersama dengan faedah.

“Pada masa itu Alsen Chance tidak mempunyai hubungan atau kaitan dengan plaintif-plaintif (1MDB, 1MDB Energy Holdings Limited, 1MDB Energy Limited dan 1MDB Energy (Langat) Limited) dan tiada sebab untuk plaintif-plaintif mensyaki sumber dana tersebut,” dakwa Riza Shahriz.

Mengenai pemindahan sebanyak US$238 juta kepada Red Granite Capital, Riza Shahriz mendakwa wang itu telah digunakan untuk membiayai perniagaan kedua-dua syarikat tersebut termasuk kos operasi syarikat produksi, pembelian hak skrip, buku dan penerbitan filem-filem.

Sementara itu, peguam Datuk Hariharan Tara Singh yang mewakili kesemua defendan ketika dihubungi pemberita berkata pada pengurusan kes di hadapan Timbalan Pendaftar Mahkamah Tinggi Syeela Marlina Uttaman secara dalam talian hari ini, mahkamah menetapkan 6 Dis untuk pengurusan kes selanjutnya.

Beliau memaklumkan bahawa kesemua defendan telah memfailkan pernyataan pembelaan.

1MDB dan tiga subsidiarinya 1MDB Energy Holdings Limited, 1MDB Energy Limited dan 1MDB Energy (Langat) Limited sebagai plaintif, memfailkan writ saman pada 7 Mei menamakan Riza Shahriz dan dua syarikatnya, Red Granite Pictures Incorporated dan Red Granite Capital Limited, sebagai defendan pertama hingga ketiga dan firma guaman yang berpangkalan di New York, Shearman and Sterling sebagai defendan keempat.

Dalam writ saman itu, syarikat berkenaan mendakwa pada 2011 dan 2012, Riza Shahriz serta dua syarikatnya menerima dana kira-kira US$250 juta daripada 1MDB dan tiga subsidiarinya, yang didakwa disalah guna apabila defendan menggunakan dana tersebut untuk kepentingan peribadi dan untuk kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.

Syarikat-syarikat tersebut mendakwa Riza Shahriz, yang mengendalikan dua syarikat Red Granite, semestinya mengetahui bahawa wang yang berpunca daripada 1MDB disalahgunakan untuk kepentingan mereka.

Oleh itu, plantif memohon perisytiharan bahawa Riza Shahriz bertanggungjawab atas salah guna dana itu dan penggunaan dana yang tidak adil serta memohon pembayaran balik dana yang disalahgunakan itu.


PRU-15: Penjawat awam mesti bebas, pilih kerajaan bersih

Penjawat awam Malaysia memikul harapan negara untuk membawa kerajaan yang lebih bersih dalam Pilihan Raya Umum (PRU) akan datang, kata Transparency International (TI-M) hari ini (12 Oktober 2022).

Presiden Transparency International Malaysia (TI-M) Muhammad Mohan berkata penjawat awam sentiasa memainkan peranan penting dalam memerangi rasuah disampaikan pemberi maklumat, menyiasat, mendakwa, menyelamatkan laporan audit dan menjatuhkan hukuman yang tegas dan adil kepada perasuah.

“Penjawat awam mesti terus memainkan peranan ini sebagai fasilitator bebas dalam menjalankan dan mengawal proses pilihan raya, dan sebagai pengundi, untuk menyelamatkan negara ini daripada nasib kebankrapan moral dan kewangan.

“Sebagai semak dan imbang, penjawat awam mesti melaporkan segala bentuk peras ugut, ugutan, pembelian undi, penyalahgunaan sumber dan jentera awam, dan semua salah guna kuasa kepada Suruhanjaya Pilihan Raya dan Suruhanjaya Pencegahan Rasuah Malaysia (SPRM).

“Kita mesti mengingatkan wakil rakyat kita bahawa Parlimen yang dibubarkan, bukan sebuah negara yang dibubarkan, tanpa undang-undang dan ketenteraman,” katanya dalam satu kenyataan.

Muhammad menyatakan kekecewaan TI-M tetapi berkata ia tidak mengejutkan bahawa Parlimen dibubarkan sebelum ia boleh meluluskan bajet tahun depan.

Beliau berkata pembubaran itu boleh dipersoalkan kerana ia diumumkan tiga hari selepas kerajaan membentangkan cadangan Bajet 2023 yang menjanjikan pemberian wang tunai dan hadiah pilihan raya lain.

“Bagaimanapun, rakyat mesti faham bajet yang dicadangkan belum diluluskan oleh Parlimen dan kerajaan baharu perlu membentangkan cadangan baharu.

“…yang mungkin berbeza sama sekali… jadi tarikan untuk mengundi dalam kerajaan yang akan meneruskan pemberian itu dan ‘goodies’ menjadi insentif pilihan raya untuk mengundi ‘kerajaan yang betul’,” katanya.

Pada Isnin, Perdana Menteri Datuk Seri Ismail Sabri Yaakob mengumumkan pembubaran Parlimen ke-14 untuk memberi laluan kepada Pilihan Raya Umum Ke-15 lebih awal, tidak mengendahkan rayuan rakyat supaya tidak mengadakan pilihan raya sehingga tahun depan, ketika negara bersiap sedia menghadapi banjir tahunan.

Pilihan raya baharu perlu diadakan dalam tempoh 60 hari selepas pembubaran dan UMNO telah mencadangkan awal November sebelum ribut hujan Monsun Timur Laut melanda.

Bagaimanapun, sejak awal bulan ini, kebanyakan negeri di Semenanjung, Sabah dan Sarawak telah mengalami hujan lebat dan sesetengah kawasan telah mula banjir.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.


‘Hang nak tunjuk samseng kat aku, hang tau dak aku sapa’

Rakaman video yang dipercayai selebriti pelawak, Lan Pet Pet sedang bergaduh dengan pengguna jalan raya lain tular di media sosial.

Video berdurasi 24 saat tersebut telah dimuat naik oleh pengguna Facebook, dan mendakwa Lan melakukan kekerasaan terhadap seorang penghantar makanan.

Dalam insiden itu, Lan memberi amaran kepada lelaki tersebut, dengan peringatan bahawa ‘dia bukan orang biasa’.

“Hang nak tunjuk samseng kat aku, hang tau dak aku sapa,?” katanya dalam dialek Kedah.

Dia kemudiannya ditenangkan oleh tiga pengguna jalan raya yang lain.

Difahamkan video itu dirakam dalam sebuah kenderaan pengguna jalan raya lain.

Bagaimanapun, punca kejadian masih belum dipastikan.

Pada April 2019, Lan pernah terbabit dengan insiden mengasari pengawal keselamatan di sebuah pondok pengawal di Nilai, Negeri Sembilan.

Dalam insiden itu Lan mengaku bersalah di Mahkamah Majistret Seremban dan didenda sebanyak RM2,000.


Cadangan larang MP berdepan kes mahkamah hadir Parlimen belum muktamad

Keputusan masih belum dimuktamadkan Kabinet berhubung cadangan melarang Ahli Parlimen (MP) yang sedang berdepan perbicaraan kes mahkamah, daripada menghadiri persidangan serta menjalankan urusan lain di Dewan Rakyat atau Dewan Negara.

Perdana Menteri Datuk Seri Ismail Sabri Yaakob berkata masih belum ada perbincangan secara terperinci untuk melarang MP berdepan kes mahkamah daripada hadir ke Parlimen, ia susulan cadangan tersebut diutarakan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar baru-baru ini.

“Kita belum membincangkannya dalam Kabinet secara terperinci, antaranya Ahli Parlimen yang dihadapkan ke mahkamah, tidak dibenarkan masuk ke Parlimen, sama ada dalam undang-undang atau etika bawah Akta Perkhidmatan Parlimen.

“Ia masih terlalu awal dan kita belum bincangkan secara terperinci dalam Kabinet. Ia (perbincangan) belum dijadualkan bila lagi dan tidak dibawa pada mesyuarat Kabinet, Rabu ini.

“Kita tidak boleh hanya mendengar pandangan saya semata-mata (mengenai cadangan berkenaan). (Perbincangan pada peringkat) Kabinet bermakna (pandangan) semua menteri. Perincian nanti kita akan bincangkan dalam (mesyuarat) Kabinet,” katanya dipetik laporan BH.

Terdahulu, media melaporkan, Kabinet bersetuju dengan cadangan melaksana reformasi Parlimen termasuk meminda Akta Majlis Parlimen (Keistimewaan dan Kuasa) 1952 (Akta 347) sama ada melarang atau membenarkan MP yang dituduh di mahkamah, digantung daripada menghadiri persidangan.

Wan Junaidi berkata, perkara itu masih diperhalusi untuk disesuaikan dengan perkembangan dan peraturan sedia ada Dewan Rakyat.

Cadangan tersebut mendapat tentangan Setiausaha Agung UMNO, Datuk Seri Ahmad Maslan yang menyifatkan ia sebagai satu keputusan zalim.

Ahmad berkata cadangan itu melanggar prinsip asas ‘tidak bersalah sehingga diputuskan benar-benar bersalah’ dan beban pembuktian ‘di luar keraguan munasabah’.


Gagal bayar ganti rugi RM200 ribu, Sajat dikenakan notis bankrap

Usahawan kosmetik, Muhammad Sajjad Kamaruz Zaman atau dikenali Sajat yang sedang diburu dikenakan notis kebankrapan Mahkamah Tinggi Shah Alam, ia selepas gagal membayar ganti rugi RM200,000 kepada bekas stokis utama iaitu OWA Resources.

Mahkamah Rayuan pada April lalu memutuskan Sajat perlu membayar ganti rugi tersebut dan kos guaman sebanyak RM5,000 kepada plaintif, usahawan Nurwati Hussin iaitu pengasas OWA Resources.

Notis tersebut dibenarkan untuk diserah secara penyampaian ganti melalui notis iklan dan penampalan.

Peguam utama OWA Resources, Nurul Hafidzah Hassan berkata, ini berikutan kegagalan Sajat terbabit membayar penghakiman sebanyak RM200,000 kepada bekas stokis utama iaitu OWA Resources.

“Dua plaintif dari OWA Resources iaitu Nurwati Hussin, 41, dan Mohammed Syakir Hussin, 32, berkata, notis berkenaan sudah dibuat minggu ini namun pihaknya belum menerima sebarang afidavit membantah notis kebankrapan itu oleh pihak Muhammad Sajjad.

“Pihak anak guam tidak dapat menjejaki lokasi sebenar defendan. Oleh itu, kami mendapatkan kebenaran mahkamah untuk menyerahkan notis secara iklan, menampal notis di mahkamah dan di depan rumah defendan,” katanya dalam kenyataan hari ini.

Nurul Hafidzah berkata, pada tahun lalu, anak guamnya berjaya membekukan akaun bank defendan tetapi hanya dapat memperoleh RM5,000 iaitu baki terkini dari akaun terbabit.

“Ini dilakukan melalui tindakan garnisi terhadap kesemua akaun defendan. Berikutan kegagalan defendan membayar penghakiman mahkamah, anak guam tiada pilihan lain melainkan membankrapkan defendan,” katanya.

Nurul Hafidzah berkata, mengikut penghakiman Mahkamah Rayuan, Muhammad Sajjad gagal dalam rayuannya bagi membatalkan keputusan Mahkamah Tinggi Shah Alam yang memerintahkan usahawan itu membayar ganti rugi sebanyak hampir RM200,000 kepada OWA Resources.

“Difahamkan, pihak Muhammad Sajjad ada membuat cadangan awal bulan ini untuk membayar ganti rugi itu secara ansuran sebanyak RM3,000 sebulan sehingga selesai pembayaran penuh tetapi pihak plaintif tidak bersetuju dengan cadangan berkenaan,” katanya.

Berdasarkan notis berkenaan, Muhammad Sajjad perlu membayar RM113,327 dengan lima peratus kadar faedah setahun atas jumlah baki dari 13 September 2018 (tarikh pemfailan writ saman) sehingga 3 Mac 2021 (tarikh notis kebankrapan) serta kos mahkamah sebanyak RM70,000 dan setakat 3 Mac 2021 jumlah itu menjadi RM197,329.87.

Akta Insolvensi 1967 membenarkan prosiding kebankrapan dimulakan ke atas mana-mana individu yang gagal membayar penghakiman melebihi RM100,000.


41 banduan maut, puluhan cedera penjara di Indonesia terbakar

Sekurang-kurangnya 41 banduan maut, manakala puluhan lagi cedera apabila kebakaran besar berlaku di sebuah blok bangunan penjara yang sesak di wilayah Banten, Indonesia awal pagi tadi.

Kebakaran yang dikatakan bermula jam 1.45 pagi di Blok C Penjara Tangerang telah dipadamkan jam 3.30 pagi dan pihak berkuasa masih menjalankan siasatan, kata jurucakap Jabatan Penjara, Kementerian Undang-Undang dan Hak Asasi Indonesia, Rika Aprianti.

Blok itu menempatkan banduan yang ditahan berkaitan dadah dan mempunyai kapasiti untuk 122 banduan, katanya.

Bagaimanapun beliau tidak menyatakan berapa jumlah banduan berada di blok itu ketika kebakaran berlaku, tetapi mengesahkan ianya sesak.

Penjara di Tangerang, hab industri berhampiran Jakarta, menempatkan lebih 2,000 banduan, lebih tinggi daripada kapasiti 600 orang yang sepatutnya, menurut data kerajaan pada September.

Kompas TV menunjukkan rakaman anggota bomba berusaha keras memadam kebakaran awal pagi itu. Stesen televisyen itu melaporkan 41 orang terbunuh manakala lapan cedera parah.

Ketua Polis Metro Jaya, Fadil Imran berkata siasatan awal kebakaran dipercayai berpunca daripada litar pintas.

“Saya melihat di tempat kejadian, berdasarkan pemerhatian awal, ia disyaki terdapat litar pintas elektrik, siasatan lanjut akan dilakukan,” katanya.

Sehingga kini katanya, 41 banduan terbunuh dan 80 lagi cedera.

“Keadaan di penjara itu terkawal. Polis menempatkan kira-kira 150 anggota untuk mengawal keadaan,” katanya. – Agensi


Zahid sumpah Wallahi tiada kerjasama dengan DAP tapi lain pula di Melaka

Sudah terang lagi bersuluh – mengambil ayat Presiden UMNO Datuk Seri Ahmad Zahid Hamidi – pemimpin tertinggi parti itu tidak boleh lagi bersembunyi di belakang akar umbi apabila menawarkan kerjasama dengan parti pembangkang untuk terus mentadbir Melaka.

Dalam keadaan terdesak, terburai sudah segala isi hati Majlis Tertinggi (MT) UMNO di bawah pimpinan Zahid apabila dalam krisis politik di Melaka, parti itu sanggup mengetepikan ‘sumpah’ tidak bekerjasama dengan Pakatan Harapan (PH), khususnya DAP.

Teringat kepada kenyataan Setiausaha Agung UMNO Datuk Seri Ahmad Maslan pada 8 Oktober lalu yang mengatakan Zahid bersumpah tidak menyokong Ketua Pembangkang Datuk Seri Anwar Ibrahim sebagai Perdana Menteri dan tidak akan bekerjasama dengan PH, termasuk DAP.

Kata Ahmad beliau menjadi saksi bahawa Zahid melafazkan sumpah tersebut termasuk menolak kerjasama dengan gabungan PH dan DAP.

“Baru-baru ini ada pertemuan dengan presiden (Zahid) dan saya ingin mengatakan di sini bahawa apabila ada tuduhan yang beliau ingin membawa UMNO ini bersama PH dan DAP.

“Presiden UMNO telah bersumpah Wallahi, Wabillahi, Watallahi bahawa beliau tidak akan menyokong Anwar untuk jadi perdana menteri dan tidak akan bersama dengan PH dan DAP di hadapan beberapa ahli Parlimen.

“Saya ada ketika itu, ini baru lagi baru sehari dua yang lalu. Jadi tuduhan terhadap beliau itu adalah yang tidak berasas,” kata Ahli Parlimen Pontian itu.

Namun, sebaliknya yang berlaku apabila Pengerusi Badan Perhubungan UMNO Melaka, Datuk Seri Ab Rauf Yusoh sendiri mengesahkan parti itu ‘meminta nyawa’ kepada DAP untuk menyelamatkan kerajaan Melaka diterajui UMNO.

Berita berkaitan

Rauf mengakui diberi tanggungjawab mewakili partinya iaitu UMNO untuk berunding dengan pimpinan DAP Melaka. Ia diatur oleh seorang pemimpin atasan UMNO yang enggan dinamakannya.

Tetapi, memalukan bukan sahaja kepada kepemimpinan UMNO negeri itu dan peringkat pusat, malah akar umbi parti juga berasa malu apabila dengan terang-terang tawaran kerjasama UMNO ditolak mentah-mentah oleh DAP.

Tidak ada pula pemimpin kanan UMNO seperti Ketua Pemuda, Ketua Wanita, Ketua Puteri hatta mantan Presiden UMNO Datuk Seri Najib Razak yang membidas tindakan menawar kerjasama dengan DAP.

Ketika akar umbi dan rakyat digula-gulakan dengan ketetapan Perhimpunan Agung UMNO (PAU) 2020 menolak DAP, sebaliknya parti itu diam-diam ingin duduk di bawah khemah besar apabila mereka tersepit.

Keadaan ini sama seperti yang pernah berlaku di Perak pada Disember 2020 lalu apabila Zahid berkata UMNO sedia bekerjasama dengan PH, termasuk DAP, untuk membentuk kerajaan baharu di Perak.

Demikianlah rakyat telah melihat permainan UMNO selama ini, yang kononnya kuat, tetapi tanpa rasa malu melutut kepada DAP.

Namun, sebagaimana dikatakan bekas Ahli Dewan Undangan Negeri (ADUN) Duyung yang juga Setiausaha DAP Melaka, Damian Yeo Shen Li, UMNO tidak ikhlas kerana mencadangkan gencatan politik dengan DAP ketika kedudukan mereka terancam.

“Mereka hanya mahu berbincang dengan kami ketika UMNO nak jatuh. Semasa UMNO kuat mereka mengetepikan kami,” katanya.

Yang peliknya UMNO mahu berpelukan dengan PH dan DAP – parti yang mereka tentang – tetapi menolak untuk bekerjasama dengan Bersatu, konon, seperti mana kata Zahid, sudah terang lagi bersuluh Bersatu ada agenda tertentu.

Mereka juga mungkin buta kerana tidak melihat DAP juga ada agenda tertentu, tetapi rela melutut kepada parti itu.

Krisis politik Melaka tercetus Isnin lalu, apabila bekas Ketua Menteri Melaka yang juga ADUN Sungai Udang, Datuk Seri Idris Haron bersama tiga lagi bekas ADUN mengumumkan menarik sokongan terhadap kerajaan UMNO pimpinan Datuk Seri Sulaiman Md Ali.

Tiga lagi ADUN ialah bekas ADUN UMNO Pantai Kundor, Datuk Nor Azman Hassan; bekas ADUN Bersatu Telok Mas, Datuk Noor Effandi Ahmad; dan bekas ADUN Bebas Pengkalan Batu, Datuk Norhizam Hassan Baktee.

Susulan permohonan Rauf yang juga Speaker Dewan Undangan Negeri (DUN) Melaka, Yang Dipertua Negeri, Tun Mohd Ali Rustam membubarkan DUN bagi membolehkan Pilihan Raya Negeri (PRN) diadakan.


FOMCA gesa PLUS tangani isu RFID, elak hilang keyakinan orang ramai

Bagi mengelakkan orang ramai hilang keyakinan terhadap penggunaan Identifikasi Frekuensi Radio (RFID) di lebuh raya, PLUS Malaysia Berhad (PLUS) digesa menangani isu tersebut dengan segera.

Timbalan Presiden Gabungan Persatuan-Persatuan Pengguna Malaysia (FOMCA), Mohd Yusof Abdul Rahman menyifatkan kegagalan sistem itu berfungsi dengan efisien sehingga menyebabkan kesesakan di lebuh raya menunjukkan PLUS belum bersedia sepenuhnya.

Beliau berkata, PLUS sepatutnya menyediakan lorong percubaan RFID dengan jumlah petugas mencukupi terlebih dahulu supaya sebarang isu pengguna dapat diatasi tanpa menimbulkan kekecohan seperti yang berlaku kini.

“PLUS sepatutnya sudah bersiap-sedia dan buat jangkaa\an isu sebegini akan timbul. Ada pelekat RFID pengguna yang tidak dapat dikesan di tiga plaza tol hingga mereka terpaksa mengundurkan kenderaan dan akhirnya menyebabkan kesesakan.

“PLUS beri jaminan penggunaan RFID akan percepatkan proses pembayaran di plaza tol tetapi apabila sebaliknya berlaku, mereka nampaknya gagal mencapai matlamat dikehendaki.

“Masyarakat menyokong usaha kerajaan memperkenalkan penggunaan RFID tetapi dengan masalah yang timbul dibimbangi akhirnya pengguna hilang keyakinan dengan penggunaannya,” katanya kepada dipetik laporan BH.

Beliau berkata demikian ketika diminta mengulas isu rungutan pengguna terhadap penggunaan RFID yang dipasang di Lebuhraya Utara Selatan membabitkan laluan Juru, Pulau Pinang hingga Skudai, Johor yang beroperasi sepenuhnya mulai jam 10 malam, 15 Januari lalu.

Antara isu paling banyak dikongsi pengguna melalui media sosial termasuk pelekat RFID yang ditampal di kenderaan tidak dapat dikesan sistem RFID meskipun pemasangannya dibuat seperti ditetapkan pihak PLUS.

Ada pengguna berkongsi yang mereka terpaksa membeli pelekat RFID berharga RM35 beberapa kali disebabkan kegagalan sistem mengesannya.

Selain itu, pengguna turut mempersoalkan mengenai penggunaan pelekat RFID yang disifatkan tidak ekonomi kerana hanya boleh digunakan bagi satu kenderaan berdaftar berbanding Touch ‘n Go (TNG) dan unit pembaca tol SmartTAG yang boleh digunakan bagi beberapa kenderaan.


PH hancur jika bebas Najib, Zahid: MP PKR beri amaran kepada Anwar

Ahli Parlimen PKR Pasir Gudang, Hassan Abdul Karim memberi amaran kepada rakannya yang juga Perdana Menteri, Datuk Seri Anwar Ibrahim bahawa kerajaan campuran Pakatan Harapan-Barisan Nasional (PH-BN) akan rugi jika Datuk Seri Najib Razak mendapat pengampunan diraja.

Pada masa sama, beliau juga berkata keadaan sama juga akan berlaku sekiranya kes Presiden UMNO yang kini Timbalan Perdana Menteri, Datuk Seri Ahmad Zahid Hamidi, digugurkan.

Beliau berkata kedua-dua kes berprofil tinggi itu akan memberi kesan kepada kerajaan sekarang dan Anwar sebagai perdana menteri perlu diingatkan tentang kemungkinan keputusannya.

“Gabungan politik PH dan PKR akan ditolak rakyat dalam enam Pilihan Raya Negeri (PRN) akan datang. Berikutan itu, PH dan PKR akan ditolak oleh rakyat pada Pilihan Raya Umum (PRU) akan datang.

“Akhirnya PH dan PKR akan tumbang bersama-sama BN serta UMNO jika Najib dan Zahid dibebaskan dengan mudah.

“Jika itu berlaku, jangan katakan saya tidak ingatkan anda,” kata Hassan dalam satu kenyataan hari ini (10 April 2023), menurut Malay Mail.

Nada bicara ahli Parlimen PKR itu adalah peringatan tajam kepada Anwar sebagai maklum balas kepada perkembangan terkini berkaitan langkah UMNO yang akan memohon pengampunan diraja buat Najib dan penangguhan kes Zahid di Mahkamah Tinggi Kuala Lumpur.

Hassan yang terkenal dengan sikap lantang berkata, kemungkinan senario tidak diingini seperti itu akan berlaku.

Pada 23 Ogos 2022, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng RM42 juta dana milik SRC International Sdn Bhd.

Pada 31 Mac lepas, Najib gagal memperoleh kebenaran menyemak hukuman dan sabitan tersebut dan susulan itu permohonan pengampunan diraja bekas Perdana Menteri itu sedang diusahakan.

Sementara pada Isnin, Zahid memberitahu Mahkamah Tinggi Kuala Lumpur bahawa representasi bagi menggugurkan 47 tuduhan kes rasuah dana Yayasan Akalbudi yang dihadapinya telah dihantar kepada Peguam Negara, Tan Sri Idrus Harun, pada Januari dan Februari lalu.

“Imej baik kerajaan pimpinan Anwar pada masa ini telah tercalar oleh dua isu ini,” kata Hassan lagi.

Mengulas lanjut, Hassan berkata, punca utama penangguhan kes Zahid adalah untuk menunggu keputusan peguam negara (AG) sama ada 47 pertuduhan terhadapnya perlu digugurkan.

Beliau berkata perkembangan kes Zahid di Mahkamah Tinggi Kuala Lumpur hari ini membimbangkan.

Beliau berkata Peguam Negara akan memainkan peranan dalam kedua-dua kes berkenaan.

Menurutnya Perkara 42(9) menyatakan bahawa Lembaga Pengampunan mesti mempertimbangkan sebarang pendapat bertulis yang mungkin telah dikemukakan oleh AG.

Beliau menjelaskan di bawah Perkara 42 Perlembagaan Persekutuan ia disebut dengan jelas dan ditakrifkan kuasa Yang di-Pertuan Agong tertakluk di bawah Perkara 42(4)(b) bahawa kuasa baginda dijalankan mengikut nasihat Lembaga Pengampunan mengikut Fasal (5) Perkara 42.

“Kedudukan undang-undang ini sangat jelas berbeza dengan kuasa budi bicara AG, yang bukan Raja dan bukan Agong di mahkamah sivil.

“Kuasa Peguam Negara untuk menggugurkan 47 pertuduhan terhadap Zahid adalah hampir mutlak di bawah Perkara 145(3) Perlembagaan Persekutuan.

“Ini berbahaya dan agak merisaukan dan membimbangkan sesiapa sahaja yang menegakkan keadilan, ketelusan dan kebenaran,” katanya, sambil menambah bahawa di bawah Perkara 145(3) dinyatakan secara bertulis bahawa Peguam Negara mempunyai kuasa untuk melaksanakan mengikut budi bicaranya untuk memulakan, menjalankan atau menghentikan apa-apa prosiding bagi sesuatu kesalahan di mahkamah sivil.


Kelemahan tangani banjir di Selangor jadi pengajaran: Latiff

Situasi banjir di Selangor menjadi pengalaman baharu dan pengajaran untuk membaiki kelemahan yang berlaku, kata Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.

Beliau berkata antara yang dipelajari ialah bagaimana menguruskan banjir di kawasan berkepadatan tinggi, rumah yang banyak dan rapat di kawasan jarang berlaku banjir besar, selain tidak mempunyai sungai yang banyak untuk mengalirkan air, menurut laporan Bernama.

“Kita belajar daripada kesilapan atau kekhilafan sewaktu mengurus banjir…bila Jabatan Meteorologi mengeluarkan amaran kita harap semua pihak dapat berwaspada dan sama-sama beri peringatan,” katanya kepada pemberita selepas melawat mangsa banjir di pusat pemindahan sementara (PPS) Sekolah Menengah Kebangsaan Bukit Rangin di sini, hari ini.

Sebagai contoh, Abdul Latiff berkata peringatan berwaspada perlu kerap dikeluarkan berhubung ramalan hujan berterusan peringkat kuning yang dijangka berlaku di Tawau, Sandakan dan Kudat pada 27 dan 28 Dis ini, dan perlu diteruskan sehingga tamat musim monsun Timur Laut.

Mengenai tempoh proses permohonan Bantuan Wang Ihsan (BWI) banjir, Abdul Latiff berkata pihaknya akan memproses permohonan itu secepat mungkin bagi membantu mangsa, dan berdasarkan prosedur operasi standard (SOP), ia boleh diselesaikan dalam tempoh beberapa hari, jika semua dokumen lengkap.

Semua Pusat Kawalan Operasi Bencana (PKOB) daerah dan negeri juga diminta agar segera mengemukakan senarai kerosakan akibat banjir untuk membolehkan bantuan membaiki infrastruktur daripada kerajaan Pusat dan kerajaan negeri digemblengkan segera.


Pastikan penumpang pengangkutan awam lengkap divaksinasi

Semua operator pengangkutan awam meliputi darat, udara dan laut diarah memastikan orang ramai mematuhi prosedur operasi standard (SOP) yang ditetapkan bagi mengekang penularan Covid-19.

Menteri Pengangkutan Datuk Seri Wee Ka Siong berkata operator pengangkutan seperti bas ekspres, rel, teksi dan e-hailing mesti memastikan penumpang mereka menunjukkan sijil lengkap vaksinasi.

“Semua operator perlu memastikan setiap penumpang atau pengguna perkhidmatan pengangkutan awam menunjukkan sijil vaksinasi bagi membuktikan mereka telah lengkap divaksinasi sebagaimana yang dikehendaki dalam SOP bagi tujuan rentas negeri,” katanya dalam kenyataan hari ini.

Menurutnya, pematuhan SOP lain seperti memakai pelitup muka dan kerap mencuci tangan atau menggunakan cecair pembasmi kuman juga perlu dipatuhi tanpa kompromi.

Wee berkata pengguna pengangkutan awam turut digalakkan membuat ujian saringan Covid-19 kendiri sebelum memulakan perjalanan rentas negeri bagi melindungi diri sendiri, keluarga dan orang sekeliling.

Pada masa sama, Kementerian Pengangkutan turut mengucapkan penghargaan kepada petugas barisan hadapan negara yang telah bertungkus-lumus menjalankan tugas sehingga kadar vaksinasi dewasa kini mencecah lebih 90 peratus.

Semalam, Perdana Menteri, Datuk Seri Ismail Sabri Yaakob mengumumkan aktiviti rentas negeri dibenarkan berkuat kuasa hari ini bagi mereka yang lengkap vaksinasi.

Selain itu, rakyat Malaysia yang ingin ke luar negara juga tidak lagi perlu memohon My Travel Pass seperti sebelum ini.


48.9 peratus kanak-kanak terima dos pertama vaksin Covid-19

Hampir tiga juta dos vaksin Pfizer Comirnaty 10mcg Concentrate for Dispersion for Injection telah diberikan kepada kanak-kanak berusia lima hingga di bawah 12 tahun sehingga semalam (16 Jun).

Sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu, seramai 1,261,104 aau 35.5 peratus kanak-kanak telah lengkap menerima dua dos, termasuk 8,489 daripadanya semalam.

Seramai 1,735,720 atau 48.9 peratus lagi kanak-kanak menerima suntikan dos pertama.

Selain itu, lebih 5.9 juta dos vaksin Covid-19 turut diberikan kepada remaja berusia 12 hingga 17 tahun sejak September tahun lalu hingga semalam.

Daripada jumlah itu, 2,911,939 atau 93.6 peratus telah lengkap divaksinasi, manakala 3,003,628 atau 96.5 peratus menerima sekurang-kurangnya satu dos.

Sementara itu, lebih 62.18 juta dos vaksin telah diberikan kepada individu dewasa sejak PICK diperkenalkan pada 24 Februari tahun lalu dalam usaha kerajaan mewujudkan kelompok imuniti dalam menangani pandemik Covid-19 yang mula melanda negara pada Januari 2020 lalu.

Daripada jumlah itu, 22,997,870 atau 97.7 peratus individu dewasa telah menerima dua dos, sementara 23,275,600 atau 98.9 peratus lagi menerima sekurang-kurangnya satu dos.

Seramai 16,124,630 atau 68.5 peratus individu dewasa telah mengambil suntikan dos penggalak.

Keseluruhannya sebanyak 71,095,737 dos vaksin Covid-19 telah diberikan kepada populasi Malaysia dengan 83.2 peratus atau 27,170,913 telah lengkap divaksinasi, dan 85.8 peratus atau 28,014,948 lagi menerima sekurang-kurangnya satu dos.


Mangsa banjir di lapan negeri meningkat, ratusan jalan ditutup

Jumlah mangsa banjir yang ditempatkan di pusat pemindahan sementara (PPS) di lapan negeri iaitu Pahang, Kelantan, Selangor, Melaka, Perak, Kuala Lumpur, Terengganu dan Negeri Sembilan terus meningkat, dengan ada mangsa yang kini menumpang di beberapa buah masjid.

Ratusan jalan utama masih tidak dapat dilalui walaupun di sesetengah tempat air telah surut, tetapi laluan dipenuhi lumpur, sementara sekurang-kurangnya 73 jalan di Selangor juga tidak dapat dilalui.

Keseluruhannya, 402 PPS dibuka dan kini menempatkan 50,068 mangsa daripada 14,536 keluarga, lapor Jabatan Kebajikan Masyarakat (JKM) melalui laman sesawang InfoBencanaJKM, hari ini.

Di SELANGOR, statistik aplikasi InfoBencana Jabatan Kebajikan Masyarakat (JKM) negeri memaklumkan sehingga tengah hari ini seramai 12,318 orang daripada 4,493 keluarga telah dipindahkan ke 85 PPS di semua daerah.

ibu Pejabat Polis Kontinjen Selangor pula memaklumkan sebanyak 73 jalan ditutup membabitkan sembilan Ibu Pejabat Polis Daerah (IPD), susulan banjir yang masih belum surut setakat 4 pagi tadi.

Jalan-jalan itu ialah di bawah penyeliaan IPD Lapangan Terbang Antarabangsa Kuala Lumpur (dua); Klang Utara (sembilan); Sungai Buloh (dua); Subang Jaya (11); Kuala Langat (27); Sepang (lima); Shah Alam (enam); Klang Selatan (10) dan Hulu Selangor (satu).

Di PAHANG, menurut aplikasi InfoBencana Jabatan Kebajikan Masyarakat (JKM), jumlah mangsa banjir terus meningkat pagi ini kepada 25,669 orang di 239 PPS berbanding 19,344 orang di 214 PPS malam tadi.

Daerah yang dilanda banjir masih kekal sembilan iaitu Bentong, Raub, Lipis, Jerantut, Temerloh, Bera, Maran, Kuantan dan Pekan.

Pemegang konsesi Lebuhraya Pantai Timur Fasa 1 (LPT1) dan Lebuhraya Kuala Lumpur-Karak (KL-K) memaklumkan beberapa lokasi di lebuh raya masih ditutup antaranya di KM76-KM126 LPT1 Karak-Temerloh bagi kedua-dua arah.

Sekretariat Jawatankuasa Pengurusan Bencana negeri pula melaporkan beberapa paras sungai utama di negeri itu masih pada paras bahaya termasuk Sungai Pahang, Sungai Jelai, Sungai Tembeling, Sungai Lipis, Sungai Bentong, Sungai Lembing, Sungai Lepar dan Sungai Belat.

Di KELANTAN, sebanyak 40 PPS dibuka dengan sehingga tengah hari ini seramai 3,666 mangsa daripada 1,081 keluarga telah dipindahkan.

Empat sungai utama di Kelantan berada pada paras bahaya iaitu Sungai Lebir di Tualang, Kuala Krai merekodkan bacaan 36.53 meter (m), Sungai Kelantan di Tangga Krai (26.74 m), Sungai Kelantan di Jambatan Guillemard (17.12 m) dan Sungai Golok di Rantau Panjang, Pasir Mas (10.28 m).

Di MELAKA jumlah mangsa banjir turun kepada 704 daripada 155 keluarga tengah hari ini, berbanding 826 mangsa daripada 183 keluarga pagi tadi.

Bagaimanapun, menurut Pengarah APM Melaka Lt Kol (PA) Cuthbert John Martin mangsa banjir di daerah Alor Gajah menunjukkan sedikit penurunan kepada 481 orang daripada 99 keluarga, manakala di Melaka Tengah individu terjejas banjir bertambah kepada 327 orang daripada 80 keluarga.

Sementara itu, di PERAK satu lagi PPS dibuka di Dewan Bandaran Teluk Intan semalam menjadikan setakat ini, tiga PPS sedang beroperasi di seluruh negeri.

Menurut jurucakap APM dan Sekretariat Pengurusan Bencana Perak, jumlah mangsa banjir meningkat pagi ini kepada 258 orang berbanding 154 orang semalam, berikutan limpahan air Sungai Bernam, Sungai Slim dan Sungai Trolak.

Di NEGERI SEMBILAN, Pengarah APM Negeri Sembilan Lt Kol (PA) Mohd Syukri Madnor berkata mangsa banjir di Seremban dan Port Dickson meningkat kepada 597 individu daripada 142 keluarga dengan 11 PPS dibuka setakat 8 pagi ini.

Di TERENGGANU, Sekretariat Jawatankuasa Pengurusan Bencana negeri dalam kenyataan memaklumkan bahawa jumlah mangsa banjir menurun kepada 288 orang daripada 68 keluarga pagi ini, berbanding 297 orang daripada 69 keluarga semalam dan kesemua mereka ditempatkan di PPS Kemaman dan Dungun.

Di KUALA LUMPUR, JKM memaklumkan tiga PPS telah dibuka menempatkan 534 mangsa daripada 150 keluarga.


DAP, PKR are all cheapskates

PAKATAN Harapan (PH) should never have reigned as the Government because they are lying cheapskates who never honour their promises.

The reason I can confidently say that is because I used to be a loyal PH supporter for years and have been constantly helping PKR and DAP leaders.

I am a former writer and have been using my skills to help the top leadership of these two opposition parties with numerous articles, speeches, columns etc.

I have been doing this for several years now and it was earlier agreed that I be paid for my work as I am also earning a living and have a family to support.

Payments were only promptly made for the first three to four months before these leaders began showing their true colours.

They continued asking me to help them with work, promising over and again that they will pay me for what it’s worth.

However, till today, I have not received a single sen. They are full of sweet talk and will call you when they need you, promising you all kinds of things in return.

My end conclusion is simple. They are nothing but lying cheapskates. They expect everything to be done for free, not realising others need to eat too.

They only think of themselves and nobody else. I am not speaking as a BN (Barisan Nasional) nor PN (Perikatan Nasional) supporter, but am speaking from my own experience.

If Anwar Ibrahim were to become Prime Minister, we will have nothing but a bunch of freeloaders again, hoping to squeeze every bit of blood from those who support them.

You can call politicians from BN or PN anything you want, but at least I have been told that they do what they promise and look after those who work for them.

Some of the work I have done for PKR and DAP require a high level of research and writing skills, and I believe they are worth much more than some measly “token” payments they promised.

And even these “token” payments were never made. They are nothing but a bunch of liars.

I believe I am not the only one who was treated this way. I have heard from friends and acquaintances of leaders from DAP and PKR that they have not honoured certain contracts they entered into with writers, artists and others.

Seriously, why do you need to keep lying to get the work done? Pay us what our due and stop cheating and lying to us!

* Andrew Seah from Klang is a former PH supporter.

* This is the opinion of the writer or publication and does not necessarily represent the views of Agenda Daily.


Bung Moktar syor wajibkan suntikan vaksin

Ahli Parlimen (PN-Kinabatangan) Datuk Seri Bung Moktar Radin mencadangkan supaya kerajaan menjadikan imunisasi vaksin Covid-19 sebagai suntikan wajib kepada rakyat negara ini.

Beliau membuat cadangan itu susulan jumlah individu yang menerima suntikan vaksin didapati masih rendah, berbanding keseluruhan rakyat Malaysia.

Perkara itu, katanya perlu dipertimbangkan kerana pandemik Covid-19 kini sudah merentasi sempadan dan bukan hanya menjejaskan ekonomi, tetapi juga kehidupan dan nyawa rakyat.

“Saya ingin juga mengesyorkan supaya kerajaan mewajibkan vaksin ini untuk semua masyarakat … sebagai mandatori.

“Apabila semua divaksin, kita boleh hidup dalam komuniti yang sihat. Jika di Amerika Syarikat (AS), Russia, mereka pergi rumah ke rumah memberi suntikan vaksin. Ini yang perlu kita perluaskan,” katanya pada Sidang Khas Dewan Rakyat hari ini.

Terdahulu Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar memberitahu Dewan Rakyat seramai 12.49 juta penduduk negara ini atau 38.2 peratus keseluruhan populasi, sudah menerima sekurang-kurangnya satu dos vaksin.

Beliau berkata, daripada jumlah itu 5.9 juta atau 18.1 peratus mendapat dos lengkap vaksin sekali gus bermakna sebanyak 18.4 juta dos vaksin yang sudah diberi kepada rakyat negara ini.

“Sebanyak 53.3 peratus orang dewasa daripada keseluruhan populasi rakyat negara ini sudah menerima menerima satu dos vaksin,” katanya.


PRN Melaka: Persatuan perubatan saran kempen secara maya

Persatuan Perubatan Malaysia (MMA) mendesak Suruhanjaya Pilihan Raya (SPR) melarang semua bentuk kempen fizikal semasa pilihan raya negeri (PRN) Melaka untuk mengelakkan lonjakan kes Covid-19.

Kumpulan itu mengatakan bahawa orang ramai tidak boleh leka walaupun negara kini dalam fasa pemulihan Covid-19.

Kumpulan itu juga menekankan bahawa semua kempen harus dilakukan di platform digital atau maya.

“Kami sangat menyarankan agar tiada kempen politik secara tradisional kerana setiap perjumpaan fizikal, tatap muka antara ahli politik dan rakyat dapat menyebabkan peningkatan kontak rapat dan penularan Covid-19 di negeri ini dan bahkan di seluruh negara memandangkan rentas negeri kini dibenarkan.

“Demi kepentingan kesihatan dan keselamatan rakyat, ‘norma lama’ yang biasa dalam kempen politik yang melibatkan lawatan dari rumah ke rumah, perjumpaan dan ceramah harus dielakkan,” kata kumpulan itu dalam kenyataan.

Walaupun kadar vaksinasi Covid-19 berada pada tahap 90 peratus, virus tersebut masih merebak dalam kalangan yang sudah menerima vaksin sepenuhnya dan dapat menular kepada individu berisiko tinggi seperti kanak-kanak di bawah 12 tahun yang belum diberi vaksin.

Sehubungan itu, MMA mengingatkan bahawa SOP ketat yang dijanjikan oleh pihak berkuasa mungkin tidak cukup untuk membendung gelombang penularan baru, dengan memberi contoh PRN Sabah tahun lalu yang mengakibatkan gelombang Covid-19 ketiga di negara ini.

“Walaupun pihak berkuasa telah memberikan jaminan bahawa SOP ketat akan dilaksanakan, pertanyaan yang juga harus kita tanyakan adalah, siapa yang akan bertanggung jawab jika kes meningkat lagi di Melaka?

“Kesalahan dan kegagalan mengawal penularan Covid-19 semasa PRN Sabah yang diadakan tahun lalu tidak boleh diulang di Melaka.

“Perlu ada tanggungjawab penuh kali ini,” kata kumpulan itu lagi.

PRN Melaka akan diadakan pada 20 November ini. Hari penamaan calon ditetapkan pada 8 November, diikuti 12 hari dari tempoh kempen.

Pengerusi SPR Abdul Ghani Salleh telah menjanjikan SOP yang ketat di tempat mengundi dan slot masa untuk kumpulan umur pengundi yang berlainan yang diharapkan dapat dilaksanakan untuk mengurangkan kesesakan.